pythainlp/thai-wiki-dataset-v4 huggingface dataset:
วัดธรรมรังษีนิคมเขต

วัดธรรมรังษีนิคมเขต เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลบุ่งค้า อำเภอเลิงนกทา จังหวัดยโสธร
วัดธรรมรังษีนิคมเขต หรือ วัดบ้านนากอก เป็นวัดที่สร้างโดยชาวบ้านนากอกซึ่งตั้งบ้านมาตั้งแต่ พ.ศ. 2374 โดยแยกมาจากบ้านบุ่งค้า ซึ่งบรรพบุรุษดั้งเดิมอพยพมาจากเมืองเซโปนและเมืองวัง ประเทศลาว ตั้งวัดเมื่อ พ.ศ. 2444 ได้รับพระราชทานวิสุงคามสีมา เมื่อ พ.ศ. 2473 ได้รับพระราชทานวิสุงคามสีมาครั้งหลังเมื่อวันที่ 29 กันยายน พ.ศ. 2541 กรมศิลปากรได้ประกาศขึ้นทะเบียนและกำหนดเขตที่ดินโบราณสถาน ในราชกิจจานุเบกษา เล่ม 119 ตอนพิเศษ 131 ง หน้า 2 ฉบับวันที่ 28 ธันวาคม 2545 กำหนดพื้นที่โบราณสถานประมาณ 1 ไร่ 2 งาน 91 ตารางวา และบูรณะซ่อมแซมเมื่อ พ.ศ. 2555
สิมตกแต่งด้วยศิลปะพื้นถิ่นกับศิลปะฝีมือช่างญวน เริ่มสร้างเมื่อ พ.ศ. 2465 แล้วเสร็จเมื่อ พ.ศ. 2475 มีลักษณะเป็นอาคารรูปสี่เหลี่ยมผืนผ้า ก่ออิฐถือปูนแบบโบราณ หลังคามุงด้วยไม้แป้นเกล็ด ประดับด้วยช่อฟ้า ใบระกา หางหงส์ ซึ่งทำด้วยไม้ หน้าบันประดับด้วยรูปปูนปั้น เหนือประตูหน้าต่างทำเป็นกรอบซุ้มโค้ง ตัวสิมด้านหน้าทำเป็นมุข มีช่องประตูหน้าต่าง ทำเป็นซุ้มโค้งหน้าต่าง ด้านข้างของสิมเป็นช่องสี่เหลี่ยมทั้งด้านเหนือและใต้ด้านละ 3 ช่อง และหน้าต่างหลอก อีกด้านละ 1 ช่องคันทวยไม้แกะสลักเป็นรูปพญานาคด้านละ 6 ตัว บันไดขึ้นด้านหน้าและด้านข้างมุขหน้าราวบันไดรูปนาคปูนปั้น
วัดชุมพรรังสรรค์

วัดชุมพรรังสรรค์ เป็นพระอารามหลวงชั้นตรีชนิดสามัญสังกัดคณะสงฆ์ฝ่ายมหานิกาย ตั้งอยู่ในตำบลนาทุ่ง อำเภอเมืองชุมพร จังหวัดชุมพร ที่ดินตั้งวัดมีเนื้อที่ 22 ไร่ 3 งาน 50 ตารางวา
วัดชุมพรรังสรรค์ เดิมชื่อว่า วัดราชคฤห์ดาวคะนอง แต่คนทั่วไปนิยมเรียกว่า วัดท่าตะเภาเหนือ เนื่องจากตั้งอยู่ในหมู่บ้านท่าตะเภาเหนือ สร้างเมื่อ พ.ศ. 2363 โดยพระยากำแหงสงคราม (ซุ้ย) เจ้าเมืองชุมพรในสมัยนั้น ซึ่งตรงกับรัชกาลพระบาทสมเด็จพระพุทธเลิศหล้านภาลัย ในคราวที่พม่าตีเมืองชุมพรและยึดเมืองชุมพรไว้ได้ 
ต่อมาเมื่อ พ.ศ. 2484 สมัยพระปลัดเปี้ยน จนทสโร เป็นเจ้าอาวาสตรงกับสมัยสงครามโลกครั้งที่ 2 ญี่ปุ่นยกพลขึ้นบกที่อ่าวไทย เนื่องจากชุมพรถูกภัยสงครามเสียหาย วัดท่าตะเภาเหนือเสียหายอย่างหนัก อุโบสถพังพินาศ เหลือแต่พระประธานในอุโบสถองค์เดียว ประชาชนเห็นเป็นที่อัศจรรย์จึงได้ถวายพระนามว่า "หลวงพระรอดสงคราม" วัดอยู่ในสภาพวัดร้างในช่วงสงคราม เมื่อพระปลัดเปี้ยน จนทสโร เจ้าอาวาส กลับสู่วัดและได้ปฏิสังขรณ์อุโบสถขึ้นใหม่ในที่เดิม ต่อมา พ.ศ. 2500 ได้เปลี่ยนชื่อเป็น "วัดชุมพรรังสรรค์" อันเป็นวัดประจำอำเภอเมืองชุมพรมีความหมายว่าวัดนี้ชาวชุมพรเป็นผู้สร้าง
อาคารเสนาสนะที่สำคัญ ได้แก่ อุโบสถคอนกรีตเสริมเหล็ก ศาลาการเปรียญ สร้างเมื่อ พ.ศ. 2512 เป็นอาคารคอนกรีตเสริมเหล็กชั้นเดียว กุฏิสงฆ์ จำนวน 40 หลัง ฌาปนสถาน หอกลอง โรงครัว เรือนเก็บพัสดุ กุฏิเจ้าอาวาส และเรือนรับรอง ภายในวัดมีพิพิธภัณฑ์ตั้งอยู่ภายในอาคาร "หลวงพ่อสงฆ์ จันทสโร อนุสรณ์" ภายในอาคารชั้นล่างจัดแสดงสมบัติวัดต่าง ๆ อาทิ พระพุทธรูป เครื่องกระเบื้องลายคราม เครื่องมุก เครื่องแก้ว เครื่องทองเหลือง
การรุกรานรัสเซียโดยสวีเดน

การรุกรานรัสเซียโดยพระเจ้าคาร์ลที่ 12 แห่งสวีเดน เป็นการทัพช่วงมหาสงครามเหนือระหว่างสวีเดน กับรัฐพันธมิตรของรัสเซีย, โปแลนด์ และเดนมาร์ก การรุกรานเริ่มต้นด้วยการข้ามแม่น้ำวิสตูลาเมื่อวันที่ 1 มกราคม ค.ศ. 1708 และจบลงชะงัดด้วยการพ่ายแพ้ของสวีเดนในยุทธการที่ปอลตาวาเมื่อวันที่ 8 กรกฎาคม ค.ศ. 1709 อย่างไรก็ตาม พระเจ้าคาร์ลยังคงเป็นภัยคุกคามทางทหารต่อรัสเซียเป็นเวลาหลายปีในขณะที่อยู่ภายใต้การคุ้มครองของชาวเติร์กออตโตมัน
บริบททางประวัติศาสตร์.
ในช่วงหลายปีก่อนการรุกรานรัสเซีย พระเจ้าคาร์ลทรงพ่ายแพ้ต่อกองกำลังเดนมาร์กและโปแลนด์อย่างมีนัยสำคัญ รวมถึงมีการขึ้นครองราชย์ของกษัตริย์ สตาญิสวัฟ เลสทซีสกี ในโปแลนด์ ครั้นทรงรวบรวมชัยชนะของพระองค์ไว้ที่นั่นแล้ว พระเจ้าคาร์ลก็หันความสนพระราชหฤทัยไปที่รัสเซีย พระองค์ทรงเข้าไปในรัสเซียโดยข้ามแม่น้ำวิสตูลาที่เย็นยะเยือก โดยเป็นผู้นำทหาร 40,000 นาย ที่ประมาณครึ่งหนึ่งเป็นทหารม้า ยุทธวิธีนี้เป็นลักษณะเฉพาะของรูปแบบการทหารของพระองค์ ซึ่งอาศัยกองทัพเคลื่อนที่ด้วยความเร็วสูงเหนือภูมิประเทศที่ไม่คาดคิด ผลที่ตามมาของการเริ่มต้นการทัพอย่างรวดเร็วนี้ พระเจ้าคาร์ลทรงเกือบจะสู้รบกับจักรพรรดิปีเตอร์มหาราชเพียงหนึ่งเดือนในการทัพ โดยไปถึงฆโรดนา ซึ่งปัจจุบันอยู่ในประเทศเบลารุส เพียงสองชั่วโมงหลังจากที่กองกำลังรัสเซียละทิ้งเมืองด้งกล่าว
พระเจ้าคาร์ลเป็นผู้นำทางการทหารที่มีทักษะ และอาจถือว่าการรุกรานเป็นแผนการที่มีความเสี่ยง พระองค์ทรงขัดขืนคำแนะนำของบรรดานายพลในการบุกโจมตีในช่วงฤดูหนาวของรัสเซียหลังจากยุทธการที่นาร์วา (ค.ศ. 1700) พระองค์ทรงเลือกที่จะบุกต่อไปในขณะนี้ เพราะพระองค์ทรงคาดหวังการเสริมกำลังของสวีเดนและพันธมิตรของคอสแซคภายใต้อีวาน มาเซปา อย่างไรก็ตาม กองทัพสวีเดนที่เสริมกำลังเสริมถูกรัสเซียซุ่มโจมตี และกองทัพรัสเซียภายใต้การนำของอะเลคซันดร์ เดนิโลวิช เมนชิคอฟ ได้ทำลายเมืองหลวงของมาเซปา และไล่ตามเขาไปหาพระเจ้าคาร์ลด้วยทหารเพียงหนึ่งพันสามร้อยนาย
โพรโทเฟกชัน

โพรโทเฟกชัน (Protofection) คือการ transfection อาศัยโปรตีน (protein-mediated) ของดีเอ็นเอของไมโทคอนเดรีย (mtDNA) จากภายนอกไปยังไมโทคอนเดรียของเซลล์ในเนื้อเยื่อเพื่อเสริมหรือแทนที่ดีเอ็นเอของไมโทคอนเดรียที่มีอยู่แล้ว จีโนมที่สมบูรณ์หรือเศษเสี้ยวของ mtDNA ที่เกิดจากปฏิกิริยาลูกโซ่พอลิเมอเรสสามารถถ่ายโอนไปยังไมโทคอนเดรียเป้าหมายได้โดยใช้เทคนิคโพรโทเฟกชัน
นักวิทยาศาสตร์ได้ตั้งสมมติฐานในช่วงเวลาสองสามทศวรรษที่ผ่านมาว่าเทคนิคโพรโทเฟกชันสามารถใช้ประโยชน์สำหรับผู้ป่วยโรคเกี่ยวกับไมโทคอนเดรีย เทคนิคนี้มีการพัฒนาและปรับปรุงอย่างต่อเนื่อง เมื่อดีเอ็นเอของไมโทคอนเดรียได้รับความเสียหายมากขึ้นเรื่อย ๆ ตามอายุ เทคนิคนี้อาจเป็นวิธีการที่อย่างน้อยทำให้ไมโทคอนเดรียในเนื้อเยื่อที่ชรากลับสู่สภาพเดิมบางส่วน, ฟื้นฟูไมโทคอนเดรียให้กลับมาดังเดิม หรือกลับมาทำงานในสภาพอ่อนเยาว์
วิธีการ.
โพรโทเฟกชัน เป็นเทคนิคที่กำลังพัฒนาปรับปรุงอย่างต่อเนื่อง ประกอบด้วยการสร้างระบบการถ่ายโอนโปรตีนจำเพาะซึ่งเป็นสารเชิงซ้อนของ mtDNA ช่วยให้ mtDNA สามารถเคลื่อนผ่านเยื่อหุ้มเซลล์เป้าหมายและกำหนดไมโทคอนเดรียเป้าหมายเฉพาะ ระบบการถ่ายโอนที่ใช้ประกอบด้วยโดเมนการถ่ายโอนโปรตีน (protein transduction domain), ลำดับพันธุกรรมเฉพาะที่ของไมโทคอนเดรีย และแฟกเตอร์เอของการถอดรหัสไมโทคอนเดรีย (mitochondrial transcription factor A) สิ่งเหล่านี้มีบทบาทเฉพาะในเทคนิคโพรโทเฟกชัน:
กระบวนการนี้สามารถนำไปสู่การเพิ่มขึ้นของจำนวน mtDNA ที่มีอยู่ในไมโทคอนเดรียของเซลล์เป้าหมาย
ระบบการถ่ายโอนได้รับการปรับแต่งและปรับเปลี่ยนตั้งแต่เริ่มมีการใช้เทคนิคโพรโทเฟกชันในครั้งแรก ในการย่อชื่อของสารเชิงซ้อนที่เกิดขึ้นก่อนหน้านี้เรียกว่า PTD-MLS-TFAM แต่ในปัจจุบันเปลี่ยนเป็น MTD-TFAM โดย MTD ย่อมาจากโดเมนการถ่ายโอนไมโทคอนเดรีย (mitochondrial transduction domain) และรวมถึงโดเมนการถ่ายโอนโปรตีนและลำดับพันธุกรรมเฉพาะที่ของไมโทคอนเดรีย
ความเป็นไปได้ในการใช้รักษา.
สมมติฐานหนึ่งสำหรับโรคเกี่ยวกับไมโทคอนเดรียคือความเสียหายและความผิดปกติของไมโทคอนเดรียมีบทบาทสำคัญในการแก่ชรา โพรโทเฟกชันอยู่ในขั้นตอนวิจัยว่าเป็นเทคนิคในห้องปฏิบัติการที่เป็นไปได้สำหรับสร้างการบำบัดด้วยยีนสำหรับโรคเกี่ยวกับไมโทคอนเดรียที่สืบทอดทางพันธุกรรม เช่น โรคเส้นประสาทตาเลเบอร์ที่ถ่ายทอดทางพันธุกรรม (Leber's hereditary optic neuropathy) การศึกษาแสดงให้เห็นว่าโพรโทเฟกชันสามารถนำไปสู่การฟื้นฟูการทำงานของไมโทคอนเดรียที่ดีขึ้นในเซลล์เป้าหมาย
เทคนิคโพรโทเฟกชันสามารถนำไปใช้กับไมโทคอนเดรียดัดแปลงหรือไมโทคอนเดรียสังเคราะห์ ไมโทคอนเดรียสามารถถูกปรับเปลี่ยนเพื่อให้ผลิตอนุมูลอิสระเพียงเล็กน้อยหรือไม่ผลิตเลย โดยไม่กระทบต่อการผลิตพลังงาน การศึกษาเมื่อเร็ว ๆ นี้แสดงให้เห็นว่าการปลูกถ่ายไมโทคอนเดรียอาจเป็นประโยชน์ในการทำให้เนื้อเยื่อที่ตายแล้วหรือที่กำลังจะตายกลับสู่สภาพเดิม เช่น ในภาวะหัวใจวาย ซึ่งไมโทคอนเดรียเป็นส่วนแรกของเซลล์ที่ตาย
อายูกะ ข่าน

อายูกะ (อักษรโรมัน: Ayuka) หรือ อายูกิ ข่าน (อักษรโรมัน: Ayuki Khan; ค.ศ. 1669–1724) เป็นผู้นำชาวคัลมึคภายใต้การปกครองรัฐข่านคัลมึค ซึ่งถึงจุดสุดยอดในด้านเศรษฐกิจ, การทหาร และอำนาจทางการเมือง ในนามของรัสเซีย อายูกะ ข่าน ได้ปกป้องพรมแดนทางใต้ของรัสเซีย มีส่วนร่วมในการสำรวจทางทหารหลายครั้งเพื่อต่อสู้กับชนเผ่ามุสลิมในเอเชียกลาง, คอเคซัสเหนือ และคาบสมุทรไครเมีย
กองทหารคัลมึคได้บุกโจมตีบาจเคอร์โดยมีการก่อการกำเริบบาจเคอร์ที่คาซันและโอเรนบุร์ก (ค.ศ. 1681–1684) จากนั้นรัฐบาลรัสเซียก็ส่งไปเจรจาสำหรับอายูเกะ เจ้าชาย โกลิตซิน อะเลกเซย์ อีวาโนวิช ซึ่งการเจรจาเหล่านี้ล้มเหลวในการหยุดการโจมตีคัลมึคของรัสเซีย รวมทั้งทำให้อายูกะ ข่าน มีความสัมพันธ์ฉันมิตรกับปอร์ต, ไครเมีย และเปอร์เซีย
เจ้าหน้าที่ฝ่ายปกครองรัสเซียในความพยายามที่จะเสริมสร้างอิทธิพลในแม่น้ำวอลกาตอนล่าง โดยได้สนับสนุนอายูกะ ข่าน และใช้กองกำลังของเขาในระหว่างการปราบปรามการก่อการกำเริบของอัสตราฮัน (ค.ศ. 1705–1706) และบูลาวิน (ค.ศ. 1707–1709) เช่นเดียวกับในมหาสงครามเหนือ (ค.ศ. 1700–1721) และสงครามรัสเซีย-เปอร์เซีย (ค.ศ. 1722–1723) สำหรับสงครามหลัง เพื่อเป็นเกียรติแก่การรับใช้ของเขา เขาได้รับพระราชทานดาบทองคำและเข็มขัดที่ประดับด้วยเพชรพลอยโดยจักรพรรดิปีเตอร์ที่ 1
อายูกะ ข่าน ฟื้นความสัมพันธ์อย่างสันติกับอาณาจักรรัสเซีย โดยหันความสนใจไปทางทิศตะวันออก ซึ่งอายูกะ ข่าน ได้ดำเนินการทัพทางทหารต่อชาวคาซัคและเติร์กเมน โดยทำให้พวกเขาตกเป็นเมืองขึ้น ส่วนหนึ่งของมังเฆิสชัคเติร์กเมนถูกแทนที่โดยอายูกะ ข่าน แห่งแม่น้ำวอลกา ในช่วงเวลาเดียวกันรวมถึงการทำสงครามกับชาวดาเกสตาน, คูมึค, คาบาร์เดีย และคูบันที่ประสบความสำเร็จ กระทั่งใน ค.ศ. 1690 ทะไลลามะได้พระราชทานตำแหน่งคัลมึค ไทชา อายูเกะ ข่าน ด้วยลัญจกร
ประตูสู่หน้าร้อน

ประตูสู่หน้าร้อน (; โรมาจิ: "Natsu e'no Tobira Kimi no Iru Mirai e"; #เปลี่ยนทาง) เป็นภาพยนตร์ญี่ปุ่นในปี ค.ศ. 2021 ที่ดัดแปลงมาจากนวนิยายบันเทิงคดีแนววิทยาศาสตร์โดยโรเบิร์ต เอ. ไฮน์ไลน์ เข้าฉายในประเทศญี่ปุ่นในวันที่ 25 มิถุนายน 2021 นำแสดงโดย เค็นโต ยามาซากิ
เรื่องย่อ.
ในปี 1995 โซอิจิโร ทากากูระ (เค็นโตะ ยามาซากิ) นักวิทยาศาสตร์ที่กำลังพัฒนาหุ่นยนต์ของเขาโดยใช้แบตเตอรี่ที่เป็นพลาสมา เพื่อสานต่อสิ่งที่พอได้ทำไว้ก่อนจะเสียชีวิตไป ทากากูระอยู่กับน้องสาวของเขา ริโกะ มัตสึชิตะ (คายะ คิโยฮาระ) ทุกอย่างเหมือนจะเป็นไปได้ดี แต่คู่หมั้นของทากากูระ ริน ชิราอิชิ (นัตสึนะ วาตานาเบะ) หักหลังเขาโดยขโมยสิทธิบัตรแบตเตอรี่พลาสมาของเขาไป ทากากูระจึงตัดสินใจแช่แข็งตัวเองไว้เป็นระยะเวลา 30 ปี ด้วยความหวังที่จะได้พบอนาคตที่ดีกว่า เมื่อตื่นขึ้นมาทากากูระได้รับการดูแลจากหุ่นยนต์ของบริษัทฯ (นาโอฮิโตะ ฟูจิกิ) ที่พร้อมจะทำตามคำสั่งของเขา
มาร์จอรี เอสเตียโน

มาร์จอรี ดิอาส เดอ โอลิเวรา (เกิด 8 มีนาคม 1982) เป็นนักแสดงหญิงชาวบราซิล เธอเป็นที่รู้จักจากบทเป็น Beatriz Vieira Pugliesi ในละครชุดเรื่อง "Justiça" บท Dr. Carolina Alencar ในเรื่อง "Sob Pressão" และการับบท Mariana de Santanna ในละครชุดเรื่อง "Ligações Perigosas" ตั้งแต่ ค.ศ. 2016 เป็นต้นมา โดยละครทั้งสามเรื่องออกอากาศทางเรจีโกลบู
เซฮ์รา กือเนช

เซฮ์รา กือเนช  เกิดเมื่อวันที่ 7 กรกฎาคม ค.ศ. 1999 เป็นนักวอลเลย์บอลหญิงชาวตุรกี เล่นในตำแหน่งตัวบล็อกกลาง ปัจจุบันเล่นให้แก่สโมสรวาคึฟบังค์สปอร์คูลือบือ และเป็นนักกีฬาทีมวอลเลย์บอลหญิงทีมชาติตุรกี
ยาวอริว

ยาวอริว  เป็นนครในแคว้นลวิว ทางภาคตะวันตกของประเทศยูเครน และเป็นศูนย์กลางการปกครองของเขตยาวอริวซึ่งตั้งอยู่ในแคว้นเดียวกัน นครนี้ตั้งอยู่ห่างจากลวิว (เมืองหลักของแคว้น) ไปทางทิศตะวันตกประมาณ 50 กิโลเมตร (31 ไมล์) และห่างจากชายแดนประเทศโปแลนด์ประมาณ 15 กิโลเมตร มีประชากร 12,888 คน (ประมาณการ ค.ศ. 2021) ไม่ไกลกันนักเป็นที่ตั้งของนิคมชกลอซึ่งมีชื่อเสียงเรื่องน้ำพุกำมะถัน
กอแวล

กอแวล  เป็นนครในแคว้นวอลึญ ทางภาคตะวันตกเฉียงเหนือของประเทศยูเครน เป็นศูนย์กลางการบริหารของเขตกอแวลซึ่งอยู่ในแคว้นเดียวกัน นครนี้มีประชากร 67,991 คน (ประมาณการ ค.ศ. 2021)
ใน ค.ศ. 1858 มีการขุดพบใบหอกซึ่งมีข้อความจารึกเป็นภาษากอทอักษรรูนใกล้กับนครกอแวล มีอายุย้อนไปได้ถึงต้นคริสต์ศตวรรษที่ 3 ถือเป็นหนึ่งในจารึกอักษรรูนที่เก่าแก่ที่สุดเท่าที่ค้นพบ แต่ใบหอกดังกล่าวสูญหายไปในช่วงสงครามโลกครั้งที่ 2
ซาร์นือ

ซาร์นือ (#เปลี่ยนทาง) เป็นนครขนาดเล็กในแคว้นริวแน ทางภาคตะวันตกของประเทศยูเครน เป็นศูนย์กลางการบริหารของเขตซาร์นือ และเป็นชุมทางรถไฟสายสำคัญริมแม่น้ำสลุช นครนี้มีประชากร 28,865 คน (ประมาณการ ค.ศ. 2021)
ซาร์นือได้รับการก่อตั้งอย่างเป็นทางการในปี ค.ศ. 1885 ซึ่งเป็นปีเดียวกับที่มีการสร้างทางรถไฟผ่านเมือง ทำให้ซาร์นือกลายเป็นจุดตัดสำคัญของเครือข่ายรถไฟในภูมิภาค
กอรอสแตญ

กอรอสแตญ  ซึ่งในอดีตยังเป็นที่รู้จักกันในชื่อ อิสกอรอสแตญ  เป็นนครในแคว้นฌือตอมือร์ ทางตอนเหนือของประเทศยูเครน ทำหน้าที่เป็นศูนย์กลางการบริหารของเขตกอรอสแตญซึ่งอยู่ภายในแคว้นเดียวกัน นครมีประชากร 62,285 คน (ประมาณการ ค.ศ. 2021) 
กอรอสแตญเป็นนครเก่าแก่และเป็นศูนย์กลางการคมนาคมขนส่งขนาดใหญ่ริมแม่น้ำอุฌ ในนครยังมีโรงงานผลิตเครื่องถ้วยเปลือกไข่ บริษัทผลิตเครื่องจักรกล และโรงงานผลิตสีและน้ำมันวาร์นิช บริเวณรอบนอกของนครเป็นแหล่งหินแกรนิตมีค่า
นีกอปอล (ประเทศยูเครน)

นีกอปอล (จาก) เป็นนครและเทศบาลในเขตนีกอปอล แคว้นดนีปรอแปตร็อวสก์ ประเทศยูเครน ตั้งอยู่บนฝั่งขวาของแม่น้ำนีเปอร์ ห่างจากดนีปรอ (เมืองหลักของแคว้น) ไปทางทิศตะวันตกเฉียงใต้ประมาณ 100 กิโลเมตร นครมีประชากร 107,464 คน (ประมาณการ ค.ศ. 2021) ในแง่จำนวนประชากรนั้น นีกอปอลเป็นเมืองใหญ่อันดับที่สามของแคว้นและเป็นหนึ่งในเมืองที่ใหญ่สุดห้าสิบอันดับแรกของประเทศ
เปาลอฮรัด

เปาลอฮรัด  เป็นนครและเทศบาลในแคว้นดนีปรอแปตร็อวสก์ ทางตอนกลาง-ตะวันออกของประเทศยูเครน เปาลอฮรัดเป็นศูนย์กลางการบริหารของเขตเปาลอฮรัด มีประชากร 103,073 คน (ประมาณการ ค.ศ. 2021) ตัวนครมีแม่น้ำวอว์ชา แม่น้ำกอแชร์ฮา และแม่น้ำฮนิซดกาไหลผ่าน
นีกอปอล (ประเทศบัลแกเรีย)

นีกอปอล (จาก) เป็นเมืองทางตอนเหนือของประเทศบัลแกเรียและศูนย์กลางการบริหารของเทศบาลนีกอปอลซึ่งเป็นส่วนหนึ่งของจังหวัดแปลแวน ตั้งอยู่บนฝั่งขวาของแม่น้ำดานูบ ห่างจากจุดบรรจบระหว่างแม่น้ำดานูบกับแม่น้ำออซัมไปทางท้ายน้ำ 4 กิโลเมตร (2 ไมล์) เขตเมืองตั้งอยู่ตีนหน้าผาหินชอล์กและกระจายตัวไปตามแนวแม่น้ำดานูบและหุบเขาแคบ ๆ
คดีระหว่างมาสเตอร์พีซเค้กช็อป กับคณะกรรมการสิทธิพลเมืองรัฐโคโลราโด

คดีระหว่างมาสเตอร์พีซเค้กช็อป กับคณะกรรมการสิทธิพลเมืองรัฐโคโลราโด, 584 U.S. ___ (2018) เป็นคดีในศาลสูงสุดสหรัฐ ในประเด็นว่าเจ้าของบริการสาธารณะ (public accommodation) สามารถปฏิเสธบริการบางอย่างได้โดยอาศัยข้ออ้างเสรีภาพในการพูดและการปฏิบัติศาสนาเสรีตามการแก้ไขเพิ่มเติมรัฐธรรมนูญสหรัฐครั้งที่ 1 หรือไม่ ฉะนั้นจึงได้รับข้อยกเว้นจากกฎหมายซึ่งรับประกันการไม่เลือกปฏิบัติในบริการสาธารณะ โดยเฉพาะโดยการปฏิเสธให้บริการสร้างสรรค์ เช่น การทำเค้กแต่งงานแบบสั่งทำสำหรับการสมรสคู่สมรสเกย์ บนรากฐานความเชื่อทางศาสนาของเจ้าของ
คดีนี้มีใจความว่า มาสเตอร์พีซเค้กช็อป ร้านขนมปังในเมืองเลกวูด รัฐโคโลราโด ปฏิเสธออกแบบเค้กแต่งงานสั่งทำสำหรับคู่สมรสเกย์เนื่องจากความเชื่อทางศาสนาของเจ้าของ ฝ่ายคณะกรรมการสิทธิพลเมืองรัฐโคโลราโดซึ่งทำหน้าที่ประเมินคดีภายใต้รัฐบัญญัติต่อต้านการเลือกปฏิบัติรัฐโคโลราโดวินิจฉัยว่าร้านดังกล่าวเลือกปฏิบัติต่อคู่สมรส และออกคำสั่งจำเพาะต่อร้านดังกล่าว เจ้าของร้านอุทธรณ์ภายในรัฐซึ่งยืนยันคำวินิจฉัยของคณะกรรมการฯ ร้านดังกล่าวจึงนำคดีขึ้นสู่ศาลสูงสุด
ศาลสูงสุดสหรัฐมีคำวินิจฉัยฝ่ายข้างมาก 7–2 วินิจฉัยบนมูลเหตุอย่างแคบว่าคณะกรรมการฯ มิได้ใช้ความเป็นกลางทางศาสนา ละเมิดสิทธิของแจ็ก ฟิลลิปส์ เจ้าของมาสเตอร์พีซ และกลับคำวินิจฉัยของคณะกรรมการฯ ศาลฯ มิได้วินิจฉัยจุดตัด (intersection) ในวงกว้างของกฎหมายต่อต้านการเลือกปฏิบัติ การใช้เสรีภาพทางศาสนา และเสรีภาพในการพูด เนื่องจากผลของคณะกรรมการฯ ที่ขาดความเป็นกลางทางศาสนา
คดีระหว่างเขตโรงเรียนอิสระแซนแอนโทนีโอ กับโรดรีเกซ

คดีระหว่างเขตโรงเรียนอิสระแซนแอนโทนีโอ กับโรดรีเกซ 411 U.S. 1 (1973) เป็นคดีซึ่งศาลสูงสุดสหรัฐวินิจฉัยว่าระบบการเงินของเขตโรงเรียนอิสระแซนแอนโทนีโอ ซึ่งอาศัยภาษีทรัพย์สินท้องถิ่น ไม่เป็นการขัดต่อรัฐธรรมนูญตามวรรคการคุ้มครองเท่าเทียมของการแก้ไขเพิ่มเติมรัฐธรรมนูญครั้งที่ 14
ตุลาการศาลสูงสุดวินิจฉัยด้วยเสียงข้างมากกลับคำวินิจฉัยของศาลแขวง และมีความเห็นว่าผู้ถูกยื่นอุทธรณ์ไม่ได้พิสูจน์พื้นฐานตัวบทภายในรัฐธรรมนูญสหรัฐได้อย่างเพียงพอเพื่อสนับสนุนหลักการว่าการศึกษาเป็นสิทธิขั้นพื้นฐาน โดยโจทก์ให้เหตุผลว่าสิทธิขั้นพื้นฐานทางการศึกษาควรใช้กับรัฐต่าง ๆ ผ่านการแก้ไขเพิ่มเติมรัฐธรรมนูญครั้งที่ 14 และระบบการเงินของโรงเรียนนำไปสู่การเลือกปฏิบัติตามความมั่งคั่ง ศาลฯ วินิจฉัยว่าการศึกษามิใช่สิทธิขั้นพื้นฐานและระบบการเงินของโรงเรียนอันไม่เท่าเทียมกันไม่ขึ้นอยู่กับการพิจารณาอย่างเข้มงวด (strict scrutiny)
บางทีคดีโรดรีเกซนี้ถูกจัดอยู่ในรายการคำวินิจฉัยของศาลสูงสุดที่เลวร้ายที่สุด
บ่วงวิมาลา

บ่วงวิมาลา (โซ่เวรี 2) เป็นละครโทรทัศน์ไทย แนวดราม่า ภาคต่อจาก โซ่เวรี บทประพันธ์ของ ณารา บทโทรทัศน์โดย พิไลลาพย์ ผลิตโดย บริษัท นีโน่ บราเดอร์ส จำกัด นำแสดงโดย หัสวีร์ ภัคพงษ์ไพศาล, มุกดา นรินทร์รักษ์, มิกค์ ทองระย้า , ทัศนียา การสมนุช , เกศรินทร์ น้อยผึ้ง
กำกับการแสดงโดย ศุภฌา ครุฑนาค 
โดยได้มีการลองเสื้อผ้าของนักแสดงเมื่อวันที่ 12-13 มกราคม พ.ศ. 2564
วัดป่ามหาเจดีย์แก้ว

วัดป่ามหาเจดีย์แก้ว หรือชาวบ้านเรียกว่า วัดล้านขวด เป็นวัดที่ตั้งอยู่ที่บ้านดอน ตำบลโนนสูง อำเภอขุนหาญ จังหวัดศรีสะเกษ กล่าวกันว่าสิ่งก่อสร้างของวัดสร้างจากขวดจำนวน 1,500,000 ขวด
วัดป่ามหาเจดีย์แก้ว สร้างเมื่อ พ.ศ. 2527 พระครูวิเวกธรรมาจารย์ หรือ หลวงปู่หลอด ได้เข้าไปปักกลดในป่าช้าหนองใหญ่ มีญาติโยมและชาวบ้านมาปฏิบัติธรรมอยู่เสมอ หลวงปู่มีแนวคิดที่จะสร้างวัดที่ป่าช้านี้ บริเวณนั้นมีขยะพวกขวดอยู่เป็นจำนวนมาก หลวงปู่เห็นว่าขวดมีสีสันสวยงาม น่าจะเอาไปตกแต่งอาคารได้ หลวงปู่จึงทำการรวบรวมขวดจากหมู่บ้านในละแวกวัดและจากหมู่บ้านใกล้เคียง นำมาสร้างกุฏิหลังแรก จนเมื่อวัดเป็นที่รู้จักทั่วไป คนจึงนำขวดติดมาบริจาควัดด้วย ต่อมาวัดได้สร้างสิมน้ำ ใช้เวลาก่อสร้างนาน 1 ปี จากนั้นจึงได้สร้างอาคารต่าง ๆ เพิ่มขึ้น
สิ่งก่อสร้างภายในวัดประดับตกแต่งด้วยขวดตั้งแต่ทางเข้าวัด กำแพงซุ้ม ประตูโบสถ์ ศาลา หอระฆัง กุฏิ เมรุเผาศพ จนไปถึงห้องน้ำ ขวดที่นำมาใช้มีทั้งขวดเหล้า เบียร์ และเครื่องดื่มชูกำลัง ศาลาฐานสโมสรมหาเจดีย์แก้ว เป็นศาลา 2 ชั้น ประดับตกแต่งด้วยขวดแก้วหลากสีทั้งหลัง มีบันไดขึ้นบนเจดีย์ทรงกลมบนฐานสี่เหลี่ยม ด้านหลังเจดีย์ตกแต่งด้วยภาพพระพุทธประวัติ ภาพเจดีย์ ที่ทำจากขวด ศาลาอเนกประสงค์ฐานสโม เป็นศาลาที่มีหลังคาโค้งยาว สิมกลางน้ำประดับตกแต่งด้วยขวดสีเขียวทั้งหลัง ภายในประดิษฐานพระพุทธรูปหยกขาว ด้านหลังของพระพุทธรูปหยกขาวประดับตกแต่งด้วยฝาจีบของเครื่องดื่มหลากสีสัน
การเลือกปฏิบัติ

การเลือกปฏิบัติ  เป็นการกระทำที่สร้างความแตกต่างอย่างไม่ชอบธรรมระหว่างบุคคลด้วยเหตุกลุ่ม ชนชั้นหรือหมวดหมู่อื่นที่ประชาชนเหล่านั้นสังกัดอยู่หรือรับรู้ว่าสังกัดอยู่ บุคคลอาจถูกเลือกปฏิบัติได้ด้วยเหตุเชื้อชาติ เพศ อายุ ศาสนา รสนิยมทางเพศ เป็นต้น การเลือกปฏิบัติมักเกิดขึ้นเมื่อปัจเจกบุคคลหรือกลุ่มนั้นถูกปฏิบัติอย่างไม่ยุติธรรมในทางที่เลวกว่ากลุ่มอื่น ด้วยเหตุที่พวกเขาเป็นสมาชิกของกลุ่มหรือหมวดทางสังคมบางอย่าง อันเป็นการจำกัดโอกาสหรือเอกสิทธิ์ที่สมาชิกของกลุ่มอื่นได้รับอยู่แล้ว
ประเพณี นโยบาย ความคิด การปฏิบัติและกฎหมายที่เป็นการเลือกปฏิบัติมีอยู่ในหลายประเทศและสถาบันในทุกส่วนของโลก ในบางท้องที่ มีความพยายามเพื่อเอื้อประโยชน์เป็นพิเศษให้แก่ผู้เสียหายจากการเลือกปฏิบัติทั้งในปัจจุบันหรืออดีต เช่น การกำหนดโควตา ความพยายามเหล่านี้มักเกิดข้อพิพาท และบางทีถูกเรียกว่าเป็นการเลือกปฏิบัติย้อนกลับ (reverse discrimination)
ตำนานรักจิ้งจอกเก้าหาง

ตำนานรักจิ้งจอกเก้าหาง  เป็นละครโทรทัศน์ของเกาหลีใต้ปี ค.ศ. 2020 นำแสดงโดยอี ดง-อุก, โช โบ-อา และคิม บ็อม ออกอากาศทางช่องทีวีเอ็น ตั้งแต่วันที่ 7 ตุลาคม ถึง 3 ธันวาคม ค.ศ. 2020 ทุกวันพุธและพฤหัสบดี เวลา 22:30 น. (เวลามาตรฐานเกาหลี) มีทั้งหมด 16 ตอน
ในวันพุธที่ 18 พฤศจิกายน ปี ค.ศ. 2020 ซีรีส์เรื่องนี้ได้พักการออกอากาศเป็นเวลาหนึ่งสัปดาห์เพื่อให้แน่ใจว่าละครเรื่องนี้จะสามารถถ่ายทำได้ดีขึ้นในสี่ตอนที่เหลือ โดยได้ออกอากาศเบื้องหลังการถ่ายทำในชื่อ Tale of the Nine Tailed: A 600 Year Legend แทน ตั้งแต่วันที่ 18 พฤศจิกายน ถึง วันที่ 4 ธันวาคม ซีรีส์เรื่องนี้ยังได้ออกอากาศภาคแยกอีกสามตอนในชื่อ Tale of the Nine Tailed: An Unfinished Story โดยมีนักแสดงนำคือ อี รัง น้องชายของ อี ย็อน และ คิ ยูรี ผู้สมรู้ร่วมคิดกับเขา
ซีซันที่สองชื่อว่า "Tale of the Nine Tailed 1938" กำลังอยู่ในระหว่างการถ่ายทำ และจะออกอากาศในปี ค.ศ. 2023 โดยอี ดง-อุกและคิม บ็อมกลับมารับบทเดิมและนักแสดงนำหญิงรับบทโดยคิม โซ-ย็อน รวมถึงสมาชิกใหม่หลายคนเช่นรยู คย็อง-ซู
เรื่องย่อ.
อี ย็อน (อี ดง-อุก) เป็นปีศาจจิ้งจอกที่มีอายุมากกว่า 1,000 ปีและเคยเป็นภูตผู้พิทักษ์ ซึ่งตอนนี้กลายเป็นมนุษย์ธรรมดา เขาทำงานร่วมกับตาลุยปา (คิม จ็อง-นัน) เจ้าหน้าที่ในสำนักงานตรวจคนเข้าเมืองหลังการตายและผู้พิทักษ์แม่น้ำซัมโด เพื่อกำจัดสิ่งมีชีวิตเหนือธรรมชาติที่คุกคามโลกมนุษย์ เขาอาศัยอยู่ในเมืองซึ่งเขาได้รับความช่วยเหลือจาก กู ชิน-จู สัตวแพทย์ผู้ซื่อสัตย์ซึ่งเป็นปีศาจจิ้งจอกและเป็นผู้ดูแลของเขา
ในภารกิจจับจิ้งจอกที่ฆ่ามนุษย์เป็นจำนวนมาก ซึ่งกำลังเตรียมที่จะแต่งงานกับผู้ชายคนหนึ่งโดยแปลงร่างเป็นหญิง เขาได้พบกับ นัม จี-อา (โจ โบ-อา) โปรดิวเซอร์รายการโทรทัศน์ที่ฉลาดและไม่เกรงกลัวต่อสิ่งใด
จี-อา จำ ยอน ได้เมื่อเขาออกจากสถานที่จัดงานและต่อมาก็เห็นเขาอยู่ในกล้องผ่านร่มสีแดง เธอพบที่อยู่ของ ยอน เธอสงสัยว่าเขาเป็นคนเหนือธรรมชาติ และสุดท้ายก็ทดสอบทฤษฎีของเธอด้วยการกระโดดออกจากคอนโดของเขาด้วย ธัมบ์ไดรฟ์ ที่มีวิดีโอของยอนกำลังต่อสู้กับจิ้งจอกอีกตัว (อี รัง น้องชายต่างมารดาของยอน)
จากนั้นเรื่องราวก็เปิดเผยว่าเมื่อตอนเป็นเด็กในวันเกิดปีที่ 9 ของ นัม จี-อา เธอประสบอุบัติเหตุทางรถยนต์ซึ่งพ่อแม่ของเธอเสียชีวิตแต่ จี-อา เป็นคนเดียวที่รอดจากอุบัติเหตุครั้งนั้นและเธอสามารถจำได้ว่ามีอีกสองคนที่ไม่ใช่มนุษย์ปลอมตัวเป็นพ่อแม่ของเธอ พวกเขาเป็นสุนัขจิ้งจอกที่พยายามจะกิน จี-อา แต่เธอได้รับการช่วยเหลือจาก อี ย็อน แม้ว่าเขาจะบังคับให้เธอลืมเขา แต่เวทมนตร์ก็ใช้ไม่ได้ผลกับเธอ ต่อมาเธอพบว่าตัวเองอยู่ที่จุดเกิดเหตุ แต่ไม่พบร่างพ่อแม่ของเธอ
เลิกแล้วครับ เลิกเป็นผู้กล้าแล้วครับ

เลิกแล้วครับ เลิกเป็นผู้กล้าแล้วครับ (; โรมาจิ: "Yūsha, Yamemasu: Tsugi no Shokuba wa Maōjō") เป็นซีรีส์ไลต์โนเวลญี่ปุ่นแนวจินตนิมิต เขียนโดยควอนตัม และวาดภาพประกอบโดยฮานะ อามาโนะ เผยแพร่ออนไลน์ตั้งแต่เดือนมกราคมถึงกุมภาพันธ์ พ.ศ. 2560 ทางคากูโยมุ เว็บไซต์เผยแพร่นิยายโดยผู้ใช้ของคาโดกาวะ ต่อมาสำนักพิมพ์ฟูจิมิ โชโบะตีพิมพ์เป็นหนังสือไลต์โนเวลในเครือ Kadokawa Books จำหน่ายทั้งหมด 3 เล่มระหว่างเดือนธันวาคม พ.ศ. 2560 ถึงตุลาคม พ.ศ. 2561 ได้รับการดัดแปลงเป็นมังงะ วาดภาพโดยโนริ คาซาโตะ เผนแพร่ออนไลน์ผ่านเว็บไซต์ "Young Ace Up" ของสำนักพิมพ์คาโดกาวะ โชเต็งตั้งแต่เดือนพฤษภาคม พ.ศ. 2561 รวบรวมตีพิมพ์เป็นหนังสือการ์ตูนรวมเล่ม ("ทังโกบง") ถึงเล่มที่ 5 มังงะมีลิขสิทธิ์ในประเทศไทยโดยสำนักพิมพ์ฟีนิกซ์ ได้รับการดัดแปลงเป็นซีรีส์อนิเมะโทรทัศน์โดยสตูดิโอ EMT Squared ออกอากาศตั้งแต่เดือนเมษายนถึงมิถุนายน พ.ศ. 2565
ให้เสียงโดย: Kensho Ono
ให้เสียงโดย: Kaede Hondo
ให้เสียงโดย: Shizuka Itō
ให้เสียงโดย: Hitomi Ōwada
ให้เสียงโดย: Yumi Uchiyama
ให้เสียงโดย: Tetsu Inada
ให้เสียงโดย: Minori Suzuki
ให้เสียงโดย: Misato Matsuoka
คามาโดะ เนซึโกะ

คามาโดะ เนซึโกะ  เป็นตัวละครสมมุติในซีรีส์การ์ตูนมังงะเรื่อง "ดาบพิฆาตอสูร" ถูกสร้างโดย โคโยฮารุ โกโตเกะ เนซึโกะกับคามาโดะ ทันจิโร่ พี่ชายของเนซึโกะเป็นผู้รอดชีวิตเพียงคนเดียวของเหตุการณ์ที่พวกเขาสูญเสียทั้งครอบครัวไปให้กับเหล่าอสูร ด้วยเนซึโกะจะถูกกลายร่างเป็นอสูร แต่ยังคงแสดงอาการและความคิดของมนุษย์ หลังจากที่ได้พบกับโทมิโอกะ กิยู และเหล่าเสาหลัก ทันจิโร่เริ่มต้นภารกิจเพื่อช่วยน้องสาวกลายเป็นมนุษย์อีกครั้งและล้างแค้นการเสียชีวิตของครอบครัวตระกูลคามาโดะ
เนซึโกะเป็นตัวละครที่สร้างมาเพื่อให้ทันจิโร่ตัวละครที่เป็นนวัตกรรมมากขึ้นเนื่องจากเนซึโกะมีตัวตนเป็นปีศาจ การตอบสนองที่สำคัญเบื้องต้นต่อเนซึโกะเป็นบวกเนื่องจากวิธีการแหวกแนวเป็นการเล่าเรื่องเพื่อให้ตัวละครของเนซึโกะเป็นเหมือนอสูรและวิธีที่เนซึโกะแสดงพลังมากขึ้นในการต่อสู้ข้ามเรื่อง เนซึโกะยังเป็นตัวละครที่ได้รับความนิยม ปรากฏในนิตยสาร "วีคลีย์เพลย์บอย (เพลย์บอยสุดสัปดาห์)"
ลักษณะภายนอก.
เนซึโกะเป็นเด็กผู้หญิงตัวเล็ก ผิวขาว เล็บของเธอเป็นเล็บแหลมสีชมพูอ่อนและสีออมเบรที่ค่อยๆไล่สีลงมาเป็นสีแดงอมชมพูตรงปลายเล็บ และเขี้ยวอสูรขนาดใหญ่ เธอมีผมสีดำยาวหยักศกที่ค่อย ๆ ไล่สีลงมาเป็นสีส้มตรงปลาย เธอมีสีตาในตอนที่เป็นอสูรเป็นสีชมพูอ่อน เธอมีขนตาที่ยาว และงอน เมื่อเธออารมณ์ไม่ดี ดวงตาของเธอจะมีรอยกรีดปรากฏขึ้นมา ตามคำบอกเล่าของ คามาโดะ ทันจิโร่ เนซึโกะเป็นที่รู้จักในฐานะผู้หญิงที่สวยที่สุดในหมู่บ้านเกิดของเธอ
เธอสวมชุดกิโมโนสีชมพูอ่อนที่มีลายอาซาโนฮะหรือใบกัญชง ที่มีซับในเป็นสีชมพูที่สีอ่อนกว่าชุดกิโมโนของเธอ คาดด้วยผ้าโอบิลายตารางหมากรุกสีแดงและขาว พร้อมด้วยเชือกสีส้มและขอบบนสีเขียว สวมทับด้วยชุดคลุมฮาโอริสีน้ำตาลเข้มยาวถึงน่อง เธอสวมใส่ถุงเท้าญี่ปุ่นสีขาวและรองเท้าแตะรัดส้นสีชมพู สวมทับด้วยปลอกขาสีดำที่มีลักษณะคล้ายกับ Kyahan ผูกด้วยริบบิ้นสีขาวข้างละ 3 อัน เธอมักจะผูกริบบิ้นสีชมพูเล็ก ๆ ที่ด้านซ้ายของศีรษะของเธอเพื่อไม่ให้เส้นผมมาระเกะระกะใบหน้า เธอไม่สามารถพูดได้และต้องคาบกระบอกไม้ไผ่อยู่เสมอเพื่อป้องกันไม่ให้เธอไปทำร้ายใครได้
ออกแบบและการสร้าง.
เนซึโกะถูกออกแบบโดยโคโยฮารุ โกโตเกะ นักเขียนมังงะ ทำให้ทันจิโร่นำมีเอกลักษณ์เฉพาะตัวมากขึ้น เนื่องจากเนซึโกะเริ่มเป็นอสูร ทันจิโร่ไม่สามารถพาตัวเองไปไม่ชอบปีศาจได้ ทันจิโร่เผชิญหน้าและพบว่าตัวเองอยู่ในเขตสีเทาของศีลธรรมขาวดำ บรรณาธิการของผู้เขียนและผู้ช่วยคนอื่น ๆ กล่าวว่าต้องขอบคุณสิ่งนี้ มังงะใช้การเล่าเรื่องที่เป็นนวัตกรรมใหม่ซึ่งดึงดูดผู้อ่านได้ง่าย
ยูมะ ทาคาฮาชิ โปรดิวเซอร์อนิเมะ กล่าวว่าในขณะที่เนซึโกะเงียบตั้งแต่ภาคแรก ทีมงานสามารถเปลี่ยนแปลงการแสดงออกทางสีหน้าที่ซับซ้อนและทำให้อารมณ์ของตัวละครมีมนุษยธรรมมากขึ้น ทากาฮาชิอ้างว่าเขาต้องการให้ผู้ชมตั้งตารอการพัฒนาเนซึโกะและหลากหลายอารมณ์ที่เนซึโกะสามารถแสดงออกมาได้ อนิเมะใช้เพลงประกอบที่ชื่อว่า "คามาโดะ ทันจิโร่ โนะอุตะ" เป็นการแสดงออกถึงความมุ่งมั่นของทันจิโร่ ที่ลุกขึ้นจากความสิ้นหวังและต่อสู้เพื่อปกป้องเนซึโกะ
ผู้ที่ให้เสียงพากย์เนซึโกะคืออะคาริ คิโต ได้กล่าวนัตสึกิ ฮานาเอะ ผู้ที่ให้เสียงพากย์ทันจิโร่ เป็นเหมือนพี่ใหญ่ของเธอที่สตูดิโอ สนับสนุนและหากมีส่วนใดที่เธอมีปัญหาในการบันทึกเสียงพากย์ ฮานาเอะบอกว่าคิโตยังคิดว่าเธอเป็นน้องสาว
ผู้กล้าโล่ผงาด

ผู้กล้าโล่ผงาด (; โรมาจิ: "Tate no Yūsha no Nariagari") เป็นซีรีส์ไลต์โนเวลญี่ปุ่น แนว"ต่างโลก" และจินตนิมิตมืด ที่เขียนโดยอาเนโกะ ยูซางิ เดิมเผยแพร่ออนไลน์ทางเว็บไซต์นิยายออนไลน์เผยแพร่โดยผู้ใช้โชเซ็ตสึกะ นิ นาโร ต่อมาสำนักพิมพ์เมเดียแฟกตอรีตีพิมพ์เป็นหนังสือไลต์โนเวลซึ่งมีเนื้อเรื่องที่ขยายออกและวาดภาพประกอบโดยเซระ มินามิ วางจำหน่ายถึงเล่มที่ 22 เมื่อวันที่ 25 มิถุนายน พ.ศ. 2562 
ซีรีส์ไลต์โนเวลได้รับการดัดแปลงเป็นมังงะ วาดภาพโดยไอยะ คีว และตีพิมพ์โดยสำนักพิมพ์เมเดีย แฟกตอรี จำหน่ายถึงเล่มที่ 20 เมื่อวันที่ 22 กุมภาพันธ์ พ.ศ. 2565 ทั้งไลต์โนเวลและมังงะมีลิขสิทธิ์ในประเทศไทยโดยสำนักพิมพ์เฟิร์ส เพจ โปร ได้รับการดัดแปลงเป็นซีรีส์อนิเมะโทรทัศน์โดยสตูดิโอ Kinema Citrus ออกอากาศระหว่างเดือนมกราคมถึงมิถุนายน พ.ศ. 2562 ฤดูกาลที่ 2 ร่วมผลิตโดยสตูดิโอ DR Movie ออกอากาศตั้งแต่เดือนเมษายนถึงมิถุนายน พ.ศ. 2565 ฤดูกาลที่ 3 ออกอากาศตั้งแต่เดือนตุลาคมถึงธันวาคม พ.ศ. 2566 ฤดูกาลที่สี่เริ่มออกอากาศในเดือนกรกฎาคม พ.ศ. 2568
อู๋โจว

อู๋โจว (จ้วง: Vuzcouh) เป็นนครระดับจังหวัดที่ตั้งอยู่ทางตะวันออกของเขตปกครองตนเองกว่างซีจ้วง ซึ่งตั้งอยู่ทางตอนใต้ของประเทศจีน 
ภูมิศาสตร์และภูมิอากาศ.
อู๋โจว ตั้งอยู่ในภาคตะวันออกของเขตปกครองตนเองกว่างซีจ้วง มีพรมแดนติดกับมณฑลกวางตุ้ง และเป็นที่บรรจบกันของแม่น้ำกุ้ยและแม่น้ำสุนซึ่งก่อตัวเป็นแม่น้ำซี โดยน้ำร้อยละ 85 ของทั้งหมดที่ไหลในกว่างซีไหลผ่านอู๋โจว 
มีพื้นที่ทั้งหมด 12,588 ตารางกิโลเมตร (4,860 ตารางไมล์) และตั้งอยู่บนเส้นทรอปิกออฟแคนเซอร์พอดี แม้มีละติจูดที่ค่อนไปทางเหนือ แต่อู๋โจวมีภูมิอากาศแบบอบอุ่นชื้นซึ่งมีสภาพคล้ายกึ่งเขตร้อนชื้นที่ได้รับอิทธิพลจากมรสุม (ตามระบบการแบ่งเขตภูมิอากาศแบบเคิพเพิน "Cfa") โดยมีฤดูหนาวที่ไม่รุนแรงและช่วงสั้น ๆ และมีฤดูร้อนที่ยาวนานและร้อนชื้นมาก ฤดูหนาวจะเริ่มจากสภาพอากาศที่แห้งแต่ค่อย ๆ ชื้นและมีเมฆมากขึ้น ฤดูใบไม้ผลิโดยทั่วไปมีเมฆมากและมีฝนตกชุก ในขณะที่ฤดูร้อนมีฝนตกชุกและเป็นช่วงเวลาที่แดดจัดที่สุดของปี ฤดูใบไม้ร่วงมีแดดจัดและแห้ง อุณหภูมิเฉลี่ย 24 ชั่วโมงต่อเดือนอยู่ระหว่าง 12.2 °ซ (54.0 °ฟ) ในเดือนมกราคม ถึง 28.2 °ซ (82.8 °ฟ) ในเดือนกรกฎาคม และค่าเฉลี่ยรายปีคือ 21.24 °ซ (70.2 °ฟ) ปริมาณน้ำฝนรายปีสูงกว่า 1,450 มิลลิเมตร (57 นิ้ว) และตกหนักมาก (เฉลี่ยร้อยละ 47 ของพื้นที่) ตั้งแต่เดือนเมษายนถึงมิถุนายน ซึ่งเป็นช่วงที่เกิดฝนลูกพลัมและมักก่อให้เกิดความเสี่ยงต่อน้ำท่วม อู๋โจวได้รับแสงแดดเฉลี่ย 1,738 ชั่วโมงต่อปี 
ข้อมูลประชากร.
จากสำมะโนจีนปี 2020 มีประชากรทั้งหมด 2,820,977 คน โดย 859,815 คนอาศัยอยู่ในพื้นที่ใจกลางเมือง ซึ่งประกอบด้วยเขตเมือง 3 เขต จำนวนประชากรเฉลี่ยต่อปีที่ลดลงในช่วงปี 2553-2563 อยู่ที่ร้อยละ -0.21
กลุ่มชาติพันธุ์ที่โดดเด่นในเมืองระดับจังหวัดคือ ชาวจีนฮั่น ตามด้วย จ้วง, เหยา และอื่น ๆ ด้วย อู๋โจวเป็นของภูมิภาควัฒนธรรมและภาษา กวางตุ้ง ดังนั้นคนส่วนใหญ่จึงพูดภาษากวางตุ้งสำเนียงอู๋โจว และใช้ภาษาจีนกลางอันเป็นผลมาจากนโยบายส่งเสริมภาษาจีนกลางของรัฐบาลกลาง
การปกครอง.
อู๋โจวแบ่งเขตการปกครองเป็น 3 อำเภอ, 1 นครระดับอำเภอ และ 3 เขต
ไชนาอีสเทิร์นแอร์ไลน์ เที่ยวบินที่ 5735

ไชนาอีสเทิร์นแอร์ไลน์ เที่ยวบินที่ 5735 เป็นเที่ยวบินภายในประเทศของสายการบินไชนาอีสเทิร์นแอร์ไลน์ ที่ออกเดินทางจากคุนหมิงไปยังกว่างโจว ในวันที่ 21 มีนาคม ค.ศ. 2022 โดยมีผู้โดยสาร 123 คน และลูกเรือ 9 คนบนเที่ยวบินนี้
อุบัติเหตุ.
เที่ยวบิน 5735 ออกเดินทางจากท่าอากาศยานนานาชาติคุนหมิงฉางสุ่ย ในเวลา 13:15 น. ตามเวลาท้องถิ่น (06:15 น. เวลาสากล) โดยมีกำหนดการลงจอดในเวลา15:05 น. (07:05 น. เวลาสากล)บนเที่ยวบินมีผู้โดยสารจำนวน 123 คนและลูกเรือ 9 คน โดยมุ่งสู่ท่าอากาศยานนานาชาติกว่างโจวไป๋-ยฺหวิน
ตามรายงานของสำนักงานการบินพลเรือนแห่งประเทศจีน (CAAC) การติดต่อเที่ยวบิน 5735 ขาดหายไปเหนือเมืองอู๋โจว
ณ เวลา 14:22 น. ตามเวลาท้องถิ่น ขณะกำลังถึงจุดลดระดับเพดานบินลงสู่กว่างโจว เครื่องบินได้ปักหัวลงอย่างกะทันหัน โดยเครื่องบินลดระดับลงจาก 29,100 ฟุต (8,900 เมตร) เป็น 3,225 ฟุต (983 เมตร) ภายในเวลา 2 นาที ด้วยอัตราการ่อนลงถึง 31,000 ฟุต (9,400 ม.) ต่อนาที, ตามข้อมูลของไฟลต์เรดาร์24 เครื่องบินตกลงบนภูเขาใกล้กับอำเภอเถิง ของนครอู๋โจว เขตปกครองตนเองกว่างซีจ้วง และซากเครื่องบินถูกพบในเวลาต่อมาในเวลาต่อมา
อุบัติเหตุครั้งนี้ถูกบันทึกโดยกล้องรักษาความปลอดภัยของบริษัทเหมืองแห่งหนึ่งในพื้นที่ ชาวบ้านในหมู่บ้านรอบๆ จุดเกิดเหตุรายงานว่าได้ยินเสียงระเบิดดังสนั่นจากทางจุดเกิดเหตุ ผู้โดยสารและลูกเรือทั้งหมด 132 คนเสียชีวิต
เครื่องบิน.
เครื่องบินที่เกิดเหตุ คือ โบอิง 737-89P ทะเบียน B-1791 เครื่องบินลำนี้ใช้เครื่องยนต์ซีเอฟเอ็ม 56 โดยเครื่องบินมีอายุประมาณ 6.6 ปี และถูกส่งมอบให้สายการบินในวันที่ 22 มิถุนายน ค.ศ. 2015 เครื่องบินมีการสวมลวดลาย "นกยูงยูนนาน"
ผู้โดยสารและลูกเรือ.
บนเที่ยวบิน 5735 มีผู้โดยสาร 123 คนและลูกเรือ 9 คนบนเที่ยวบินตาม CAAC รวม 132 คนบนเครื่อง [25] CAAC และสายการบินอยู่ในขั้นตอนการเรียกชื่อผู้โดยสารและลูกเรือบนเครื่อง ตามรายงานของสถานีวิทยุโทรทัศน์กลางแห่งประเทศจีน (CCTV) ผู้โดยสารทั้งหมดบนเครื่องเป็นพลเมืองจีน
การสืบสวน.
นายกรัฐมนตรีหลี่ เค่อเฉียง ของจีนเรียกร้องให้ใช้ความพยายามอย่างเต็มที่ในการค้นหาผู้รอดชีวิต และรักษาผู้บาดเจ็บ พร้อมเน้นย้ำถึงความจำเป็นในการสร้างความมั่นใจและให้บริการครอบครัวของเหยื่อ ผู้นำจีน สี จิ้นผิง เรียกร้องให้ผู้ตรวจสอบหาสาเหตุของการชนโดยเร็วที่สุดและเพื่อให้มั่นใจในความปลอดภัยในการบิน "อย่างสมบูรณ์"
องค์การบริหารการบินแห่งชาติ (FAA) แห่งสหรัฐอเมริกากล่าวในแถลงการณ์ว่ารับทราบถึงเหตุการณ์ดังกล่าวแล้ว FAA เสริมว่า "พร้อมที่จะช่วยในการสืบสวนสอบสวน" หากได้รับการร้องขอ โบอิงกล่าวว่าได้รับแจ้งจากรายงานเบื้องต้นและกำลังรวบรวมรายละเอียดอยู่ คณะกรรมการความปลอดภัยการขนส่งแห่งชาติ (NTSB) ของสหรัฐอเมริกาได้การแต่งตั้งจ้าหน้าที่อาวุโสให้เป็นตัวแทนของการสอบสวนอุบัติเหตุ ตัวแทนจากซีเอฟเอ็มอินเตอร์เนชันเนล, โบอิง และ FAA จะทำหน้าที่เป็นที่ปรึกษาด้านเทคนิคในการสอบสวนด้วย
เมื่อวันที่ 22 มีนาคม CAAC จัดงานแถลงข่าวโดยระบุถึงการดำเนินการค้นหาทั้งเครื่องบันทึกข้อมูลการบินและเครื่องบันทึกเสียงห้องนักบิน
แคสเปอร์ แวน เดียน

แคสเปอร์ โรเบิร์ต แวน เดียน จูเนียร์ (เกิด 18 ธันวาคม พ.ศ. 2511) เป็นนักแสดงชาวอเมริกัน เขามีชื่อเสียงจากบทบาทนำของเขาในบท จอห์นนี่ ริโค ในภาพยนตร์แอคชั่นนิยายวิทยาศาสตร์เรื่อง "สงครามหมื่นขาล่าล้างจักรวาล" ปี ค.ศ. 1997 เขายังปรากฏตัวในบทบาททางโทรทัศน์และภาพยนตร์จำนวนมาก บ่อยครั้งในละครช่วงกลางวันและช่วงไพรม์ไทม์ และภาพยนตร์ทางโทรทัศน์และหนังแผ่นจำนวนมาก รวมถึง "" ในปี ค.ศ.2008 ซึ่งเป็นภาคต่อของภาพยนตร์ต้นฉบับ
ซูเปอร์จูเนียร์-ดีแอนด์อี

ซูเปอร์จูเนียร์-ดีแอนด์อี (หรือที่รู้จักในชื่อ Donghae & Eunhyuk, D&E หรือ SJ-D&E) เป็นกลุ่มย่อยที่ห้าของวงบอยแบนด์ชาวเกาหลีใต้ซูเปอร์จูเนียร์ ก่อตั้งโดย เอสเอ็มเอนเตอร์เทนเมนต์ ในปี ค.ศ. 2011 ประกอบด้วยสมาชิกซูเปอร์จูเนียร์สองคน ได้แก่ ทงแฮ และ อึนฮย็อก ทั้งคู่เดบิวต์เมื่อวันที่ 16 ธันวาคม ค.ศ. 2011 ด้วยดิจิทัลซิงเกิลชื่อ "Oppa, Oppa"
ชเว ฮย็อน-อุก

ชเว ฮย็อน-อุก (เกาหลี: ; ฮันจา: ; เกิด 30 มกราคม พ.ศ. 2545) เป็นนักแสดงชาวเกาหลีใต้ ในปี ค.ศ. 2019 เขาเริ่มต้นอาชีพการแสดงโดยแสดงนำในเว็บดราม่าเรื่อง "" บทบาทของเขาในละครโทรทัศน์ทางช่องเอสบีเอสเรื่อง "แท็กซี่ไดรเวอร์" และ "แร็กเก็ต บอยส์" ทำให้เขาได้รับรางวัลนักแสดงหน้าใหม่ยอดเยี่ยมจากงานประกาศรางวัลเอสบีเอสดราม่าอวอร์ดปี ค.ศ. 2021 เขาได้รับการยอมรับมากขึ้นในเรื่อง "ยี่สิบห้า ยี่สิบเอ็ด" ทางช่องทีวีเอ็น
ซานโดร์ กอร์บอยี

ซานโดร์ กอร์บอยี (27 มีนาคม ค.ศ. 1879 – 7 พฤศจิกายน ค.ศ. 1947) เป็นนักการเมืองสังคมนิยมชาวฮังการี และดำรงตำแหน่งเป็นประมุขแห่งรัฐและนายกรัฐมนตรีแห่งสาธารณรัฐโซเวียตฮังการี
ชีวิตและอาชีพทางการเมือง.
กอร์บอยีเกิดในครอบครัวช่างปูนชาวโปรเตสแตนต์ เขามีส่วนร่วมในขบวนการแรงงานตั้งแต่วัยเยาว์ กอร์บอยีได้มีโอกาสเข้าร่วมพรรคสังคมประชาธิปไตยแห่งฮังการีใน ค.ศ. 1901 และก้าวขึ้นสู่ตำแหน่งในระดับสูงอย่างรวดเร็ว 
ตั้งแต่ ค.ศ. 1908 เขาได้เป็นประธานกองทุนประกันแรงงาน และในช่วงสาธารณรัฐฮังการีที่ 1 เขาได้เป็นประธานสภาการเคหะแห่งชาติ เขาสนับสนุนการควบรวมของพรรคสังคมประชาธิปไตยฮังการี (MSZDP) กับพรรคคอมมิวนิสต์ฮังการี ซึ่งเกิดขึ้นเมื่อวันที่ 21 มีนาคม ค.ศ. 1919 นำไปสู่การสถาปนาสาธารณรัฐโซเวียตฮังการี กอร์บอยีได้ดำรงตำแหน่งในสภาปกครองปฏิวัติ รวมถึงประมุขแห่งรัฐและนายกรัฐมนตรีอีกด้วย ถึงแม้ว่าในทางนิตินัย กอร์บอยีจะดำรงตำแหน่งผู้นำแห่งสาธารณรัฐโซเวียต แต่อำนาจที่แท้จริงกลับเป็นของผู้นำโดยพฤตินัยอย่างเบลอ กุน ซึ่งเป็นรัฐมนตรีว่าการกระทรวงต่างประเทศ
หลังจากการล่มสลายของสาธารณรัฐโซเวียต เขาถูกจับกุมตัวโดยกองทัพโรมาเนีย แต่ด้วยความหวาดกลัวของเขาที่มีต่อทหาร กอร์บอยีจึงได้หลบหนีจากการถูกจองจำของโรมาเนียในคลูช แล้วลี้ภัยไปเชโกสโลวาเกีย และอาศัยอยู่ที่บราติสลาวา ก่อนจะย้ายไปอยู่ที่กรุงเวียนนา เขาได้เป็นผู้นำของขบวนการมาร์กซิสต์สายกลางในหมู่ผู้ลี้ภัยทางการเมืองชาวฮังการี เขาได้เปิดกิจการร้านอาหารในกรุงเวียนนากับครอบครัวของเขา พร้อมด้วยเหล่าคอมมิวนิสต์และผู้นำสังคมนิยมคนอื่น ๆ แต่กระนั้นร้านอาหารของเขาได้ปิดกิจการไปอย่างรวดเร็ว เนื่องจากกอร์บอยีมีปัญหาทางการเงินอย่างหนักหน่วง ทำให้ต้องเผชิญอยู่กับความยากจนตลอดชีวิตที่เหลือของเขา หลังจากนั้น เขาได้เดินทางออกจากออสเตรียใน ค.ศ. 1934 เนื่องจากชัยชนะของแนวร่วมปิตุภูมิฝ่ายขวา เขาได้กลับมาอาศัยอยู่ที่บราติสลาวาอีกครั้ง ก่อนที่จะย้ายไปปารีสใน ค.ศ. 1938 
ในระหว่างที่เยอรมนีเข้ายึดครองฝรั่งเศส เขาไม่ได้มีส่วนร่วมในขบวนการต่อต้านเยอรมัน ถึงแม้ว่าขบวนการใต้ดินจะเชิญชวนเขาก็ตาม เนื่องจากเขาไม่ได้มีปัญหาขัดแย้งกับฝ่ายเยอรมนีที่ครอบครองฝรั่งเศส หลังจากการปลดปล่อยฮังการี กอร์บอยีและครอบครัวของเขาปรารถนาที่จะกลับไปบ้านเกิด แต่คำขอของพวกเขาถูกปฏิเสธ
กอร์บอยียังคงอาศัยอยู่ในกรุงปารีส จนกระทั่งเขาเสียชีวิตเมื่อวันที่ 7 พฤศจิกายน ค.ศ. 1947
จุน.คิว

คัง จุน-กยู (เกิด 9 สิงหาคม พ.ศ. 2535) เป็นที่รู้จักกันดีในชื่อ จุน.คิว (Jun.Q; 준Q) เป็นแร็ปเปอร์ นักร้อง นักแสดง และนายแบบชาวเกาหลีใต้ เซ็นสัญญากับเอชทูมีเดีย เขาเปิดตัวกับกลุ่มไอดอลมายเนม ในปี ค.ศ. 2011 ผลงานการแสดงครั้งแรกของเขาเกิดขึ้นในอีกสองปีต่อมาในภาพยนตร์เรื่อง "ชิโนะคุโบะสตอรี่" ร่วมกับเพื่อนร่วมวงของเขา เขาปรากฏตัวทางเว็บซีรีส์เรื่อง "บิวติโอโลจี101" ในประเทศบ้านเกิดของเขาและแสดงในภาพยนตร์เรื่อง "ซาอิฮาเตะเรสเตอรอนต์" ในญี่ปุ่น เขาเปิดตัวซิงเกิลเดี่ยวชื่อ "Firenze" ในเดือนพฤศจิกายน ค.ศ. 2019
เชิดชนินทร์ ฤทธิ์ธาอภินันท์

เชิดชนินทร์ ฤทธิ์ธาอภินันท์ (ชื่อเล่น ชู้ต) เป็นนักแสดงชายชาวไทยและเป็นน้องชายของ ฑิฆัมพร ฤทธิ์ธาอภินันท์ นางเอกชื่อดังและผู้จัดละคร
ประวัติ.
ชู๊ต เชิดชนินทร์ เป็นบุตรชายคนเล็กของ นางรัตนวรรณ ฤทธิ์ธาอภินันท์(นก)และนาย กิตติ ฤทธิ์ธาอภินันท์ มีพี่ชายและพี่สาวอย่างละ 1 คนคือ เชิดเกียรติ ฤทธิ์ธาอภินันท์(แชมป์) และ ฑิฆัมพร ฤทธิ์ธาอภินันท์(เชียร์)
จบการศึกษาระดับมัธยมศึกษาที่โรงเรียนสวนกุหลาบวิทยาลัย จบการศึกษาระดับปริญญาตรีจากคณะเศรษฐศาสตร์ มหาวิทยาลัยเกษตรศาสตร์ โดยสมัยเรียนเคยเป็นผู้นำเชียร์ของคณะของมหาวิทยาลัย และเคยเป็นรองนายกสโมสรนิสิตประจำคณะ
เข้าสู่วงการ.
เขาเข้าสู่วงการจากการไปออดิชั่นซีรีส์วายเรื่อง My Dream The Series (นายในฝัน) เมื่อปี พ.ศ. 2561 จนได้รับการคัดเลือกโดยรับบทเป็น แอล นับเป็นผลงานการแสดงชิ้นแรกของเขา กระทั่งปี พ.ศ. 2565 เชิดชนินทร์ ได้มีผลงานละครยาวเรื่องแรกคือเรื่อง กระสือลำซิ่ง ที่ออกอากาศทางช่อง 8 โดยรับบทเป็น นิกกี้ ยูทูปเบอร์หนุ่มอารมณ์ดีเพื่อนสนิทของ แคน หรือ อินดี้ อินทัช เหลียวรักวงศ์ พระเอกของเรื่อง
ทะเลสาบนากาอูมิ

ทะเลสาบนากาอูมิ  เป็นทะเลสาบตั้งอยู่ระหว่างจังหวัดทตโตริ และจังหวัดชิมาเนะ ประเทศญี่ปุ่น ล้อมรอบด้วยคาบสมุทรชิมาเนะทางทิศเหนือ และคาบสมุทรยูมิงาฮามะทางทิศตะวันออก เป็นทะเลสาบที่มีพื้นที่ใหญ่เป็นอับดับที่ห้าของญี่ปุ่น
ทะเลสาบนากาอูมิ เชื่อมต่อกับทะเลสาบชินจิและทะเลญี่ปุ่น ชุมชนล้อมรอบทะเลสาบ ได้แก่ มัตสึเอะ ยาซูงิ โยนาโงะ และซาไกมินาโตะ
เวลากามเทพ

"เวลากามเทพ (อังกฤษ: The Love Proposal)" เป็นละครโทรทัศน์ไทยแนวโมเดิร์นดราม่า-โรแมนติก ผลิตโดย เดอะ วัน เอ็นเตอร์ไพรส์ เค้าโครงเรื่องโดย ถกลเกียรติ วีรวรรณ, พิมพ์มาดา พัฒนอลงกรณ์, พิมสิรินทร์ พงษ์วานิชสุข, นนทพร ประภาพร บทโทรทัศน์โดย พิมพ์มาดา พัฒนอลงกรณ์, พิมสิรินทร์ พงษ์วานิชสุข, นนทพร ประภาพร, เอื้องอรุณ สมิตสุวรรณ กำกับการแสดงโดย จาริวัฒน์ อุปการไชยพัฒน์ นำแสดงโดย ภรภัทร ศรีขจรเดชา, นพจิรา ฤกษ์ขจรนามกุล, ปฐมพงศ์ เรือนใจดี ออกอากาศทุกวันพุธ - พฤหัสบดี เวลา 20.20 น. ทางช่องวัน 31 ย้อนหลังเวลา 22.20 น. บนแอปพลิเคชัน iQiyi (อ้ายฉีอี้) และเว็บไซต์ www.iQ.com เริ่มตอนแรกวันที่ 23 มีนาคม พ.ศ. 2565 ถึงวันที่ 18 พฤษภาคม พ.ศ. 2565
เพลงประกอบละคร.
"เพลงประกอบละครจากอัลบั้ม "เวลากามเทพ ORIGINAL SOUNDTRACK""
"เพลงที่นำมาใส่ประกอบฉากของละคร"
โครงการเป็ดน้อยสีเหลือง

โครงการเป็ดน้อยสีเหลือง  เป็นโครงการระดับนานาชาติที่ตั้งอยู่ในสหราชอาณาจักรซึ่งเริ่มต้นใน ค.ศ. 2014 เพื่อปลุกจิตสำนึกถึงความจำเป็นในการบริจาคอวัยวะ, เซลล์ต้นกำเนิด และผู้บริจาคโลหิต รวมทั้งเพื่อส่งเสริมการสุ่มแสดงน้ำใจเล็ก ๆ น้อย ๆ ผู้เข้าร่วมจะได้รับเชิญให้ถัก, ถักโครเชต์ หรือทำเป็ดสีเหลืองตัวเล็ก ๆ แล้วทิ้งไว้ในที่สาธารณะที่คนแปลกหน้าจะได้พบ ซึ่งเป็ดแต่ละตัวมีป้ายแนะนำโครงการ โดยมักตั้งชื่อเป็ด และสนับสนุนให้ผู้ค้นหาลงบันทึกเปิดเว็บไซต์ของโครงการ ที่นั่น พวกเขาสามารถบันทึกการค้นพบเป็ด และเรียนรู้เพิ่มเติมเกี่ยวกับความต้องการอวัยวะ, เซลล์ต้นกำเนิด และผู้บริจาคโลหิต รวมถึงวิธีที่จะเป็นหนึ่งในนั้น
โครงการนี้เริ่มต้นโดยเอ็มมา แฮร์ริส สตรีชาวอังกฤษเพื่อรำลึกถึงแคลร์ คริกแชงก์ เพื่อนของเธอ ที่เสียชีวิตจากซิสติก ไฟโบรซิส ในวัย 26 ปี เมื่อวันที่ 15 เมษายน ค.ศ. 2013 ขณะรอการปลูกถ่ายปอดคู่ ซึ่งคริกแชงก์ได้สะสมเป็ดยางในช่วงชีวิตของเธอ และนี่เป็นแรงบันดาลใจให้แก่โครงการ โดยได้รับการรายงานข่าวจากสื่อต่างประเทศรวมถึงงานหัตถกรรมบล็อกและเว็บไซต์, นิตยสารการถัก และรายการวิทยุของออสเตรเลีย
โครงการนี้เปิดตัวเมื่อวันที่ 15 เมษายน ค.ศ. 2014 ซึ่งเป็นวันครบรอบปีแรกของการเสียชีวิตของคริกแชงก์ และเมื่อวันที่ 27 พฤษภาคม ค.ศ. 2020 ผู้ค้นพบใน 106 ประเทศได้ลงบันทึกเป็ด 12,265 ตัว
ลาซวัน

ลาซวัน  เป็นบอยแบนด์สัญชาติไทย ภายใต้สังกัด วัน มิวสิก ในเครือ จีเอ็มเอ็ม แกรมมี่ สมาชิกในวงทั้งหมดเป็นผู้ชนะจากรายการ "ลาซ ไอคอน ไอคอนป๊อป ตัวท็อปเดบิวต์" ที่ได้รับการเซ็นสัญญาเป็นศิลปินกลุ่มสังกัดช่องวัน 31 ภายใต้ บริษัท เอ็กแซ็กท์-ซีเนริโอ จำกัด ในเครือเดอะ วัน เอ็นเตอร์ไพรส์ ถือเป็นหน่วยย่อย (Sub-unit) ของกลุ่มไอดอล เดย์วัน (DAY ONE) ที่เป็นการรวมตัวกันของกลุ่มศิลปินรุ่นใหม่ของช่องวัน 31 กว่า 30 ชีวิต
ประวัติ.
ก่อนการเดบิวต์.
ลาซวัน มีที่มาจากการแข่งขันรายการ "ลาซ ไอคอน ไอคอนป๊อป ตัวท็อปเดบิวต์" ซึ่งเป็นความร่วมมือระหว่างช่องวัน 31 และลาซาด้า ระหว่างวันที่ 9 ตุลาคม พ.ศ. 2564 – 9 มกราคม พ.ศ. 2565 โดยเป็นการนำเด็กฝึกจากกลุ่มเอเจนซี่ต่าง ๆ กว่า 35 คน มาคัดเลือกผู้ชนะ 5 คน จากการโหวตของผู้ชมรายการ
ก่อนที่จะเดบิวต์นั้น วัน มิวสิก ได้มีโปรเจกต์พิเศษ "LAZ iCON Road to Debut" เพื่อเป็นการขอบคุณที่สนับสนุนทั้ง 5 คนตลอดมา โดยโปรเจกต์ดังกล่าวได้มีการปล่อยเพลงพิเศษ 2 เพลงคือ "รักเดียว" (ประกอบซิตคอม "รักเดียว") ของ เลซีล็อกซี ซึ่งได้นำมาขับร้องใหม่ และ "LAST LOVE" ซึ่งเป็นเพลงพิเศษที่เคยแสดงครั้งแรกในรายการ "ลาซ ไอคอนฯ" รอบ Final รวมถึงได้ร่วมแสดงในซิตคอม "รักเดียว" และเปิดตัวกลุ่มในฐานะหน่วยย่อยของกลุ่มไอดอล "เดย์วัน" ผ่านรายการ "ONE สนั่นจอ..มาแน่นๆ" เมื่อวันที่ 12 มีนาคม พ.ศ. 2565
เดบิวต์ในฐานะบอยแบนด์.
วันที่ 21 มีนาคม พ.ศ. 2565 วัน มิวสิก ได้มีประกาศชื่อวงอย่างเป็นทางการในชื่อ "ลาซวัน" (LAZ1) และได้เปิดโอกาสให้แฟนคลับได้มีส่วนร่วมตั้งชื่อกลุ่มแฟนคลับของวงด้วย โดยในวันถัดมา (22 มีนาคม) ได้มีการไลฟ์สดจากห้องข่าวช่องวัน 31 ในอาคารจีเอ็มเอ็ม สตูดิโอ เป็นครั้งแรกผ่านเครือข่ายสังคม ในชื่อ "LAZ1 LIVE 1ST NIGHT TO MEET YOU" โดยได้ประกาศชื่อกลุ่มแฟนคลับว่า "LAZER" (เลเซอร์) โดยมีที่มาจากคำว่า LASER ซึ่งมีความหมายว่าเป็นลำแสงที่ผ่านเข้าไปจนกลายเป็นแสงเดียวกัน เปรียบเสมือนแฟนคลับแต่ละครที่คอยสนับสนุนและโหวตให้กับเด็กฝึกของตนเอง จนได้ผู้ชนะการแข่งขัน 5 คน อีกความหมายมาจากคำว่า LAZ และ -er ซึ่งรวมกันแล้วหมายถึง ผู้สร้างหรือผู้ให้กำเนิด LAZ1 ส่วนสีประจำวงคือสีดำและสีฟ้า
ต่อมาวันที่ 27 มีนาคม วัน มิวสิก ได้ประกาศเดบิวต์สเตจอย่างเป็นทางการของวงในชื่อ "CAN WE BE YOUR LAZ1" โดยมีกำหนดเดบิวต์สเตจอย่างเป็นทางการในวันที่ 7 เมษายน พ.ศ. 2565 ณ ลานเซ็นทรัลเวิลด์สแควร์ ศูนย์การค้าเซ็นทรัลเวิลด์ ซึ่งในวันเดียวกัน จีเอ็มเอ็ม แกรมมี่ จะมีการปล่อยเดบิวต์ซิงเกิล และมิวสิควิดีโออย่างเป็นทางการพร้อมกันด้วย
การปิดโปรเจกต์.
หลังจากนั้น ทางวงก็ได้ประกาศการปิดโปรเจกต์ โดยจัดคอนเสิร์ต "ONCE LAZ1 GOODBYE PARTY" ซึ่งเป็นคอนเสิร์ตครั้งสุดท้ายของวง ที่เมืองไทยรัชดาลัย เธียเตอร์ ในวันที่ 11 มีนาคม พ.ศ. 2566
การแก้ไขเพิ่มเติมรัฐธรรมนูญสหรัฐครั้งที่ 1

การแก้ไขเพิ่มเติมรัฐธรรมนูญสหรัฐครั้งที่ 1  กีดกันรัฐบาลมิให้ออกกฎหมายซึ่งวางระเบียบสถาบันศาสนา หรือกฎหมายที่ห้ามการปฏิบัติศาสนาอย่างเสรี หรือลดทอนเสรีภาพในการพูด เสรีภาพสื่อ เสรีภาพในการสมาคม หรือสิทธิในการร้องทุกข์ต่อรัฐบาลเพื่อปัดเป่าความเดือดร้อน มีการลงมติรับเมื่อวันที่ 15 ธันวาคม 1791 เป็นหนึ่งในการแก้ไขเพิ่มเติมรัฐธรรมนูญสหรัฐ 10 ครั้งที่รวมกันเป็นบัญญัติว่าด้วยสิทธิพื้นฐานของพลเมือง (Bill of Rights)
บัญญัติว่าด้วยสิทธิพื้นฐานของพลเมืองเป็นข้อเสนอเพื่อลดทอนการต่อต้านการให้สัตยาบันรัฐธรรมนูญของพวกต้านสหพันธรัฐนิยม (Anti-Federalist) ในทีแรกการแก้ไขเพิ่มเติมรัฐธรรมนูญฯ ครั้งที่ 1 มีผลเฉพาะกับกฎหมายที่รัฐสภาสหรัฐเป็นผู้ตรา และมีการตีความบทบัญญัติแคบกว่าในปัจจุบัน แต่หลังจากคดีระหว่างกิตโลว์ กับรัฐนิวยอร์ก (1925) เป็นต้นมา ศาลสูงสุดสหรัฐใช้การแก้ไขเพิ่มเติมรัฐธรรมนูญฯ ครั้งที่ 1 กับรัฐด้วย ผ่านวรรควิถีทางที่ถูกต้องตามการแก้ไขเพิ่มเติมรัฐธรรมนูญฯ ครั้งที่ 14
สิทธิในการพูดได้รับการขยายอย่างมากในคำวินิจฉัยของศาลในช่วงศตวรรษที่ 20 และ 21 ซึ่งคุ้มครองคำพูดทางการเมือง คำพูดนิรนาม การสนับสนุนการหาเสียงเลือกตั้ง งานลามกและคำพูดในโรงเรียน คำวำนิจฉัยเหล่านี้ยังนิยามข้อยกเว้นของการคุ้มครองตามการแก้ไขเพิ่มเติมรัฐธรรมนูญฯ ครั้งที่ 1 หลายอย่าง ศาลสูงสุดกลับบรรทัดฐานกฎหมายคอมมอนลอว์อังกฤษให้เพิ่มภาระการหาหลักฐานสำหรับการหมิ่นประมาทและการโฆษณาหมิ่นประมาท อย่างไรก็ดี คำพูดในเชิงพาณิชย์ได้รับการคุ้มครองตามการแก้ไขเพิ่มเติมรัฐธรรมนูญฯ ครั้งที่ 1 น้อยกว่าคำพูดทางการเมือง จึงมีการวางระเบียบมากกว่า
แม้ว่าการแก้ไขเพิ่มเติมรัฐธรรมนูญฯ ครั้งที่ 1 จะใช้เฉพาะกับตัวแสดงที่เป็นรัฐ แต่มักมีความเข้าใจผิดที่พบบ่อยว่าผู้ใดก็ตามจะจำกัดเสรีภาพในการพูดไม่ได้ โดยเฉพาะอย่างยิ่งจากองคภาวะที่เป็นเอกชนและไม่ใช่รัฐ ยิ่งไปกว่านั้น ศาลสูงสุดเคยตัดสินแล้วว่าการคุ้มครองการพูดไม่ได้เด็ดขาด
มูกาแชวอ

มูกาแชวอ  เป็นนครในหุบเขาของแม่น้ำลาตอรึตเซียในแคว้นซาการ์ปัจจา ทางภาคตะวันตกของประเทศยูเครน นครนี้เป็นศูนย์กลางการบริหารของเขตมูกาแชวอ เมืองปลายทางรถไฟและเมืองจุดตัดทางหลวง และมีอุตสาหกรรมเบียร์ ไวน์ ยาสูบ อาหาร สิ่งทอ ไม้ และเครื่องเรือน นอกจากนี้ยังเป็นที่ตั้งของฐานทัพอากาศและสถานีเรดาร์ในยุคสงครามเย็น
มูกาแชวอตั้งอยู่ใกล้ชายแดนของประเทศเพื่อนบ้าน 4 ประเทศ ได้แก่ โปแลนด์ สโลวาเกีย ฮังการี และโรมาเนีย ในปัจจุบันมีประชากร 85,903 คน (ประมาณการ ค.ศ. 2021) นครนี้เป็นฐานที่มั่นดั้งเดิมของภาษารูซึน มีรายงานอย่างเป็นทางการว่าประชากรของนครร้อยละ 77.1 เป็นชาวยูเครน นอกจากนี้ยังมีชนกลุ่มน้อยที่สำคัญอย่างชาวรัสเซีย (ร้อยละ 9.0) ชาวฮังการี (ร้อยละ 8.5) ชาวเยอรมัน (ร้อยละ 1.9) และชาวโรมาเนีย (ร้อยละ 1.4)
ก่อนสงครามโลกครั้งที่ 2 และฮอโลคอสต์ มูกาแชวอเป็นนครของชาวยิวเป็นหลัก โดยมีประชากรครึ่งหนึ่งเป็นชาวยิว ส่วนประชากรที่เหลือเป็นชาวรัสเซีย ชาวฮังการี ชาวสโลวัก และชนกลุ่มน้อยอื่น ๆ นครนี้เคยเป็นส่วนหนึ่งของฮังการีและเชโกสโลวาเกีย ก่อนจะถูกรวมเข้ากับสาธารณรัฐสังคมนิยมโซเวียตยูเครนหลังสงครามโลกครั้งที่ 2
กอลอมือยา

กอลอมือยา (;) เป็นนครในแคว้นอีวานอ-ฟรันกิวสก์ ทางภาคตะวันตกของประเทศยูเครน ตั้งอยู่ริมแม่น้ำปรุตในใจกลางภูมิภาคประวัติศาสตร์ปอกุจจา ประมาณกึ่งกลางระยะทางระหว่างอีวานอ-ฟรันกิวสก์กับแชร์นิวต์ซี กอลอมือยาเป็นศูนย์กลางการบริหารของเขตกอลอมือยาและเทศบาลนครกอลอมือยาซึ่งเป็นเทศบาลแห่งหนึ่งของยูเครน นครมีประชากร 61,140 คน (ประมาณการ ค.ศ. 2021)
กอลอมือยาเป็นเมืองชุมทางรถไฟ ศูนย์กลางอุตสาหกรรม (สิ่งทอ รองเท้า โรงงานโลหกรรม เครื่องจักร อุตสาหกรรมไม้และกระดาษ) และศูนย์กลางวัฒนธรรมของกลุ่มชาติพันธุ์ฮุตซุล กอลอมือยาเป็นเมืองที่มีประชากรมากที่สุดในแคว้นจนถึง ค.ศ. 1925
แกลวัญ

แกลวัญ  เป็นนิคมประเภทเมืองในเขตริวแน แคว้นริวแน ทางภาคตะวันตกของประเทศยูเครน จากสำมะโน ค.ศ. 2001 นิคมนี้มีประชากร 7,470 คน และจากการประมาณการใน ค.ศ. 2021 นิคมนี้มีประชากร 7,650 คน
แกลวัญมีซากปรักหักพังของป้อมปราสาทแกลวัญซึ่งเริ่มก่อสร้างใน ค.ศ. 1475 และแล้วเสร็จใน ค.ศ. 1561 นิคมนี้ยังเป็นที่ตั้งของโบสถ์แม่พระรับสารซึ่งมีหอระฆังอายุย้อนไปถึง ค.ศ. 1630 และโบสถ์พระคริสตสมภพซึ่งสร้างขึ้นใน ค.ศ. 1777 นอกจากนี้ยังมีสถานีรถไฟแกลวัญซึ่งเชื่อมระหว่างนิคมนี้กับนครริวแน (เมืองหลักของแคว้น) และนครกีแวร์ตซี เช่นเดียวกับโรงงานไม้และโรงงานแปรรูปอาหาร ทางรถไฟอุตสาหกรรมที่ปกคลุมด้วยต้นไม้ซึ่งกลายเป็นสถานที่ท่องเที่ยวที่มีชื่อเสียงสำหรับคู่รักและเป็นที่รู้จักกันในชื่อ "อุโมงค์แห่งความรัก"  ก็ตั้งอยู่ใกล้กับแกลวัญ
ตอกมัก

ตอกมัก  เป็นนครในเขตปอลอฮือ แคว้นซาปอริฌเฌีย ทางตอนใต้ของประเทศยูเครน ตั้งอยู่ริมแม่น้ำตอกมัชกาซึ่งเป็นลำน้ำสาขาของแม่น้ำตอกมัก แต่เดิมตอกมักเป็นศูนย์กลางการบริหารของเขตตอกมักก่อนที่เขตนี้จะถูกยุบรวมเข้ากับเขตปอลอฮือใน พ.ศ. 2563 นครนี้มีประชากรประมาณ 30,132 คน (ประมาณการ พ.ศ. 2564)
แยนากีแยแว

แยนากีแยแว  หรือ เยนาคีเอโว  เป็นนครในแคว้นดอแนตสก์ ทางภาคตะวันออกของประเทศยูเครน ตั้งอยู่ริมแม่น้ำกรึนกา ห่างจากดอแนตสก์ (เมืองหลักของแคว้น) ประมาณ 60 กิโลเมตร (37 ไมล์) มีประชากร 77,053 คน (ประมาณการ ค.ศ. 2021)
แยนากีแยแวเป็นหนึ่งในศูนย์กลางการทำเหมืองถ่านหิน โลหกรรม การผลิตสารเคมี และอุตสาหกรรมการผลิตที่สำคัญในระดับภูมิภาค หนึ่งในโรงงานโลหกรรมที่เก่าแก่ที่สุดแห่งหนึ่งของยูเครนเปิดดำเนินงานในนครนี้
แยนากีแยแวก่อตั้งขึ้นใน ค.ศ. 1898 เมื่อนิคมคนงานหลายแห่งที่อยู่รอบโรงงานเหล็กและเหล็กกล้าในพื้นที่รวมกันเป็นนิคมเดียวซึ่งตั้งชื่อตามฟิโอดอร์ เยนาคีเอฟ นักอุตสาหกรรมและวิศวกรรถไฟ เหมืองถ่านหินแห่งแรกของนิคมมีอายุย้อนไปถึง ค.ศ. 1883 นิคมเริ่มจัดการปกครองแบบนครใน ค.ศ. 1925 เมื่อถึง ค.ศ. 1958 ชุมชนเมืองพร้อมทั้งโรงงานได้ขยายตัวอย่างมีนัยสำคัญและแซงหน้าหมู่บ้านรอบนอกซึ่งมีผู้กลับเข้าไปตั้งถิ่นฐานอีกครั้ง เนื่องจากปศุสัตว์ไม่สามารถอาศัยอยู่ได้ในแยนากีแยแวซึ่งมีมลพิษจากโรงเหล็กต่าง ๆ
กรามาตอสก์

กรามาตอสก์  เป็นนครและศูนย์กลางการบริหารของเขตกรามาตอสก์ทางตอนเหนือของแคว้นดอแนตสก์ ทางภาคตะวันออกของประเทศยูเครน ก่อน ค.ศ. 2020 กรามาตอสก์จัดการปกครองในรูปแบบนครสำคัญระดับแคว้น และตั้งแต่วันที่ 11 ตุลาคม ค.ศ. 2014 ได้เป็นที่ตั้งชั่วคราวของหน่วยงานบริหารแคว้นดอแนตสก์หลังเกิดเหตุการณ์ต่าง ๆ ที่เกี่ยวข้องกับสงครามในดอนบัส นครมีประชากร 150,084 คน (ประมาณการ ค.ศ. 2021)
กรามาตอสก์ตั้งอยู่ริมฝั่งแม่น้ำกาแซนึยตอแรตส์ซึ่งเป็นลำน้ำสาขาฝั่งขวาของแม่น้ำซีแวร์สกึยดอแนตส์ เป็นศูนย์กลางวิศวกรรมอุตสาหการและวิศวกรรมเครื่องกลที่สำคัญแห่งหนึ่งในยูเครน ในช่วงเวลาต่าง ๆ กรามาตอสก์เป็นที่พำนักของผู้มีชื่อเสียงหลายคน รวมถึงแลออนิด บือกอว์ นักแสดง, อีโอซิฟ คอบซอน นักร้อง และรุสลัน ปอนอมารอว์ หนึ่งในบุคคลที่มีอายุน้อยที่สุดที่เป็นผู้ชนะการแข่งขันหมากรุกโลกของสหพันธ์หมากรุกระหว่างประเทศ
สลอวิยันสก์

สลอวิยันสก์ , สลัฟยันสค์  หรือ สลาเวียนสค์  เป็นนครในแคว้นดอแนตสก์ ทางภาคตะวันออกของประเทศยูเครน นครได้รับการก่อตั้งเมื่อ ค.ศ. 1676 และเป็นหนึ่งในจุดสนใจในช่วงแรกของความขัดแย้งนิยมรัสเซียในยูเครน ค.ศ. 2014 เนื่องจากเป็นเมืองแรกที่ถูกกองกำลังทหารที่ได้รับการสนับสนุนจากรัสเซียเข้ายึดครอง แต่กองกำลังยูเครนยึดนครกลับมาได้ในเดือนกรกฎาคม ค.ศ. 2014 นครมีประชากร 106,972 คน (ประมาณการ ค.ศ. 2021)
การปฏิวัติของสาวน้อยหนอนหนังสือ

การปฏิวัติของสาวน้อยหนอนหนังสือ (; โรมาจิ: "Honzuki no Gekokujō: Shisho ni Naru Tame ni wa Shudan o Erandeiraremasen") หรือ หนอนหนังสือยึดอำนาจ เป็นไลต์โนเวลญี่ปุ่นแนวจินตนิมิต เขียนโดยมิยะ คาซูกิ และวาดภาพประกอบโดยยู ชีนะ เผยแพร่ออนไลน์ระหว่างเดือนกันยายน พ.ศ. 2556 ถึงมีนาคม พ.ศ. 2560 ทางเว็บไซต์เผยแพร่นิยายโดยผู้ใช้ โชเซ็ตสึกะ นิ นาโร ภายหลังได้รับลิขสิทธิ์ตีพิมพ์โดยสำนักพิมพ์ TO Books ตั้งแต่เดือนมกราคม พ.ศ. 2558 ปัจจุบันวางจำหน่ายถึงเล่มที่ 27
มังงะดัดแปลงภาคแรก วาดภาพโดยซูซูกะ เผยแพร่ออนไลน์ผ่านเว็บไซต์ Niconico Seiga ระหว่างเดือนตุลาคม พ.ศ. 2558 ถึงกรกฎาคม พ.ศ. 2561 ได้รับการรวบรวมตีพิมพ์เป็นหนังสือการ์ตูนรวมเล่ม ("ทังโกบง") 7 เล่มโดยสำนักพิมพ์ TO Books ทั้งไลต์โนเวลและมังงะมีลิขสิทธิ์ในประเทศไทยโดยสำนักพิมพ์ฟีนิกซ์ ซีรีส์อนิเมะดัดแปลงสร้างโดยสตูดิโอ อาจิอาโดแอนิเมชันเวิกส์ ออกอากาศฤดูกาลที่หนึ่งตั้งแต่เดือนตุลาคมถึงธันวาคม พ.ศ. 2562 ฤดูกาลที่สองออกอากาศตั้งแต่เดือนเมษายนถึงมิถุนายน พ.ศ. 2563 โอวีเอสองภาคเผยแพร่ในวันที่ 10 มีนาคม พ.ศ. 2563 ฤดูกาลที่สามออกอากาศตั้งแต่เดือนเมษายนถึงมิถุนายน พ.ศ. 2565 ฤดูกาลที่สี่จะสร้างโดยวิตสตูดิโอ มีกำหนดออกอากาศในปี พ.ศ. 2569
ให้เสียงโดย: 
ให้เสียงโดย: 
ให้เสียงโดย: 
ให้เสียงโดย: 
ให้เสียงโดย: 
ให้เสียงโดย: 
ให้เสียงโดย: 
ให้เสียงโดย: 
ให้เสียงโดย: 
ให้เสียงโดย: 
ให้เสียงโดย: 
ให้เสียงโดย: 
ให้เสียงโดย: 
ให้เสียงโดย: 
ให้เสียงโดย: 
ให้เสียงโดย: คาซึฮิโกะ อิโนอุเอะ
คิม จุน-โฮ

คิม จุน-โฮ (เกิด 26 พฤษภาคม พ.ศ. 2537) เป็นนักกีฬาฟันดาบมือขวาชาวเกาหลีใต้ เป็นแชมป์เอเชีย 3 สมัย แชมป์โลก ประเภททีม 3 สมัย และเหรียญทองโอลิมปิก ประเภททีม ในปี ค.ศ. 2021
ชีวิตในวัยเด็ก.
คิมเคยเป็นนักฟุตบอลในโรงเรียนประถมและได้รับการแนะนำให้รู้จักกับกีฬาฟันดาบในโรงเรียนมัธยมศึกษาตอนต้น เขาลงทะเบียนเรียนที่มหาวิทยาลัยทง-อึย เนื่องจากเป็นหนึ่งในมหาวิทยาลัยไม่กี่แห่งที่มีทีมฟันดาบ
เจมี มาร์โกลิน

เจมี มาร์โกลิน (10 ธันวาคม 2001) เป็นนักเคลื่อนไหวเพื่อปกป้องสภาพภูมิอากาศชาวอเมริกัน และดำรงตำแหน่งผู้อำนวยการร่วมของ Zero Hour มาร์โกลิน บอกว่าเธอเป็นเลสเบี้ยนและพูดอย่างเปิดเผยเกี่ยวกับประสบการณ์ของเธอในฐานะบุคคล LGBT เธอเขียนให้กับสื่อต่างๆ เช่น CNN และ Huffington Post 
ชีวิตในวัยเด็ก.
มาร์โกลินเข้าเรียนที่ Holy Names Academy 
การเคลื่อนไหว.
ในปี 2017 เมื่ออายุได้ 15 ปี มาร์โกลินได้ก่อตั้งองค์กร Zero Hour ซึ่งเป็นองค์กรดำเนินการด้านสภาพอากาศสำหรับเยาวชนร่วมกับ Nadia Nazar Zanagee Artis และนักเคลื่อนไหวเยาวชนคนอื่นๆ เธอดำรงตำแหน่งผู้อำนวยการร่วมขององค์กรจนถึงเดือนกันยายน 2020 เมื่อเธอก้าวลงจากตำแหน่ง เธอถูกแทนที่โดยเพื่อนผู้ก่อตั้งและนักกิจกรรมเยาวชน Madelaine Tew มาร์โกลินร่วมก่อตั้ง Zero Hour หลังจากที่เธอเห็น พายุเฮอริเคนมารีอา ในเปอร์โตริโก และประสบการณ์ส่วนตัวของเธอระหว่าง ไฟป่าวอชิงตันปี 2017 
งานเขียนของเธอเกี่ยวกับการเปลี่ยนแปลงสภาพภูมิอากาศได้ปรากฏในสื่อสิ่งพิมพ์หลายฉบับ เช่น "HuffPost", "Teen Ink" และ CNN เธอเป็นส่วนหนึ่งของ Teen Vogue 's 21 Under 21 class of 2018 ในปี 2018 เธอยังได้รับเลือกให้เป็นหนึ่งใน 25 ผู้หญิงเปลี่ยนโลก ของ นิตยสารพีเพิล 
เธอได้รับชื่อเสียงอื้อฉาวในฐานะโจทก์ในคดี Aji P. v. Washington ฟ้อง รัฐวอชิงตัน ฐานไม่ดำเนินการใด ๆ ต่อการเปลี่ยนแปลงสภาพภูมิอากาศบนพื้นฐานของสภาพภูมิอากาศที่มั่นคงเป็น สิทธิมนุษยชน  
ในเดือนกันยายน 2018 มาร์โกลินเป็นส่วนหนึ่งของกลุ่มเยาวชนที่ฟ้องผู้ว่าการ Jay Inslee และ รัฐวอชิงตัน เกี่ยวกับการปล่อยแก๊สเรือนกระจกในรัฐ คดีนี้ถูกยกฟ้องโดยผู้พิพากษา หัวหน้าศาลของคิงเคาน์ตี้ ซึ่งวินิจฉัยว่าคดีนี้เป็นคดีการเมืองที่ผู้ว่าการและสภานิติบัญญัติต้องแก้ไข นับตั้งแต่นั้นมาศาลอุทธรณ์ของวอชิงตันได้ยื่นอุทธรณ์แล้ว 
ในเดือนกันยายน 2019 เธอถูกขอให้เป็นพยานในคณะกรรมการที่ชื่อว่า "Voices Leading the Next Generation on the Global Climate Crisis" ร่วมกับ เกรียตา ทืนแบร์ย สำหรับ สภาผู้แทนราษฎรสหรัฐ 
ชีวิตส่วนตัว.
มาร์โกลินเป็นชาวยิวและชาวลาติน เธอเป็นเควียร์เปิดเผย 
รางวัลและเกียรติยศ.
มาร์โกลินได้รับรางวัล เอ็มทีวียุโรปมิวสิกอะวอดส์ Generation Change ในปี 2019
เอดา แอร์แดม

เอดา แอร์แดม ดึนดาร์ (เกิดเมื่อวันที่ 22 มิถุนายน ค.ศ. 1987) เป็นนักกีฬาวอลเลย์บอลชาวตุรกี ปัจจุบันเล่นให้กับสโมสรวอลเลย์บอลเฟแนร์บาห์แช อิสตันบูล และเป็นกัปตันของวอลเลย์บอลหญิงทีมชาติตุรกี
รายชื่อเกาะของประเทศรัสเซีย

รายชื่อเกาะของสหพันธรัฐรัสเซีย ประกอบด้วยเกาะทั้งหมดในประเทศรัสเซียซึ่งมีพื้นที่มากกว่า 3,000 ตารางกิโลเมตร (1,158 ตารางไมล์) และเกาะเล็กเกาะน้อยที่สำคัญบางเกาะ